РЕПУБЛИКА СРБИЈА

НАРОДНА СКУПШТИНА

Пето ванредно заседање

2. јул 2014. године

(Други дан рада)

 (Седница је почела у 10.05 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад седнице Петог ванредног заседања Народне скупштине Републике Србије у 2014. години.

 На основу службене евиденције о присутности народних посланика, констатујем да седници присуствује 93 народна посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је, применом електронског система за гласање, утврђено да су у сали присутна 124 народна посланика, односно да су присутна најмање 84 народна посланика и да постоје услови за рад Народне скупштине.

 Обавештавам вас да су спречени да седници присуствују следећи народни посланици**:** Владимир Павићевић, Мехо Омеровић, др Дијана Вукомановић и Стефана Миладиновић.

 Сагласно члану 90. став 1. Пословника Народне скупштине, обавештавам вас да сам, поред представника предлагача Лазара Крстића, министра финансија, позвала да седници присуствују и**:** Никола Ћорсовић, државни секретар у Министарству финансија, Бранко Дрчелић, директор Управе за јавни дуг, Ирина Стевановић Гавровић, помоћник министра финансија, др Дејан Дабетић, виши саветник у Министарству финансија, Марјан Блешић, самостални саветник у Министарству финансија и Драгана Дејановић, саветник у Управи за јавни дуг.

Прелазимо на 1, 2. и 3. тачку дневног реда – Предлог закона о изменама и допунама Закона о пореском поступку и пореској администрацији (настављамо рад по редоследу пријављених говорника у заједничком начелном и јединственом претресу о предлозима закона из тачака 1, 2. и 3. дневног реда)

 Као што сам рекла, први говорник је народни посланик Новица Тончев. Да ли је Новица Тончев ту? Пријавите се, молим вас.

 Ђорђе Милићевић је у систему, Ђорђе Милићевић искључите се, Новица Тончев нека се пријави. И даље ту стоји.

 НОВИЦА ТОНЧЕВ: Е, добро је.

 ПРЕДСЕДНИК: Молим посланика Новицу Тончева да се пријави.

 НОВИЦА ТОНЧЕВ: Пријавио сам се.

 Поштована председнице, уважени министре, поштоване колеге народни посланици, у свом обраћању говорићу о Предлогу закона о изменама и допунама Закона о пореском поступку и пореској администрацији.

 ПРЕДСЕДНИК: Посланиче, заменили сте картицу са Ђорђем Милићевићем и даље на екрану стоји ваше име. Само промените, мислим, ако вам је битно. И даље стоји Ђорђе Милићевић, али Новица Тончев, знаће сви да ви говорите.

 Изволите, само. Нека је грешка у систему, нећемо вам због тога правити проблем. (Посланици коментаришу гласно у сали и смех.)

 Не иде вам данас, посланиче. Новица Тончев, изволите.

 НОВИЦА ТОНЧЕВ: Јел' грешка у систему или.... (Смех и гласни коментари посланика у сали)?

 ПРЕДСЕДНИК: Увек је систем у питању.

 НОВИЦА ТОНЧЕВ: Добро да није... (А посланици настављају наглас да коментаришу у сали.)

 Поштована председнице, уважени министре, поштоване колеге народни посланици, у свом обраћању говорићу о Предлогу закона о изменама и допунама Закона о пореском поступку и пореској администрацији. (И даље у сали посланици гласно коментаришу.)

 ПРЕДСЕДНИК: Молим посланике да саслушају колегу, а они који морају да изађу због састанака – само тихо да колега може да говори да га чује министар.

 НОВИЦА ТОНЧЕВ: На почетку, истакао бих да се предложеним изменама Закона о пореском поступку и пореској администрацији жели постићи већа контрола и ефикасност у пореском систему Србије, за шта се Посланичка група СПС у целости залаже. Наша посланичка група посебно подржава предложене промене које се односе на чињеницу да ће надлежни органи вршити контролу пореских обвезника и то два пута месечно, а и што ће Пореска управа бити много флексибилнија у борби против сиве економије. То ће омогућити измене досадашње праксе, да у контроли осим људи са факултетском дипломом буду ангажовани и људи који су без високе стручне спреме, који ће, уверен сам, бити обучени и спремни да тај одговоран посао на најбољи начин и обављају.

 Поред тога, истакао бих и да додатно електронско функицонисање Пореске управе кроз електронско подношење пријава умногоме унапређује, олакшава и убрзава рад Пореске управе.

 Господине министре, јуче сте у вашем излагању рекли да се овде говори о редефинисању казнене политике. Наша посланичка група и ја слажемо се са вама да неке казне треба повећати, али имамо једну казнену одредбу Пореске управе која забрањује обављање делатности, посебно малим предузетницима, односно затварање локала на седам, 10 или 15 дана.

 Сматрамо да оваква казна не доприноси нити пореском обвезнику, јер човек губи континуитет у послу, губи право на рад, а сматрамо да можемо ову казну заменити новчаном казном тако да ову казнену политику не треба примењивати у пракси.

 Такође, јуче сте причали о кредитирању државе пореских обвезника. Некада је ова мера и добра, некада помаже и држави, а и пореским обвезницима. Међутим, испустили сте из вида да некад и порески обвезници кредитирају државу, као што знамо да је враћање ПДВ-а тек на 45 дана, а, такође, имамо и кредитирање државе посебно у грађевинској индустрији. О томе сам говорио када је премијер држао састанак са грађевинским фирмама, да грађевинске фирме кредитирају државу тиме што плаћају ПДВ на фактурисану вредност, а не на плаћену фактуру, тако да и ту порески обвезници кредитирају државу. Сматрам да је ова мера добра, али мислим да је ова 10% већа камата од референтне мало велика, али ће наша посланичка група подржати овај закон.

 Са друге стране, читајући предложене измене, уочио сам, уважени министре, неколико чланова предложених измена које бих волео да вам додатно објасним. Једна од њих је овај предлог закона који се тиче достављања пореских аката. О томе је говорила моја колегиница Сузана Спасојевић јуче и детаљно образложила. Она је овлашћени представник наше групе. Поднели смо и амандман и сматрам да би Влада требало да прихвати овај амандман, а и ја ћу да прокоментаришем мало о овом члану закона.

 Наиме, чланом 14. овог предлога закона, који се тиче измена члана 36. важећег закона, дефинише се начин достављања аката Пореске управе. Ставови 3. и 4. овог члана прописују да се порески акт сматра достављеним петнаестог дана од дана предаје пореског акта пошти. Став 10. истог члана прописује када се порески акт сматра достављеним, што је у супротности са чланом 24. став 1. тачка 7) Закона о пореском поступку и пореској администрацији, којим је прописано да порески обвезник у складу са овим законом има право да заступа властите интересе пред Пореском управом непосредно или путем пуномоћника.

 Наиме, примедба у одредби члана 14. став 3. и став 4. овог предлога измена закона да се порески акт сматра достављеним по истеку рока од петнаест дана од дана предаје пореског акта пошти, односно става 10. овог члана да у случају када се порески акт сматра достављеним 15-ог дана од предаје пореског акта, а у смислу става 3. и става 4. овог члана, Пореска управа до 5-ог у месецу за претходни месец објављује на интернет страни ПИБ пореског обвезника коме је достављање извршено, пореско решење, као и број пореског акта чије је достављање извршено. Тиме се нарушава правна сигурност пореског обвезника у смислу да исти испуњава пореску обавезу о доспелости дугованог износа пореза плаћањем истог, чиме је нарушена примена одредби из члана 4. става 3. Закона о пореском поступку и пореској администрацији, којим је прописано да је Пореска управа дужна да утврђује све чињенице које су битне за доношење законите и правилне одлуке, посвећујући једнаку пажњу чињеницама које иду у прилог и на штету пореског обвезника.

 Такође, оваквим изменама закона онемогућена је примена одредби члана 133. Закона о општем управном поступку у смислу да странка има право да брани своја права и законом заштићене интересе, односно да порески обвезник испуњава своју пореску обавезу плаћања дугованог износа пореза по доспелости. Такође, не може се дати право једној од страна у поступку, јер је чланом 10. став 1. Закона о пореском поступку и пореској администрацији прописано да порескоправни однос представља, са једне стране, однос јавног права, који обухвата права и обавезу у пореском поступку Пореске управе, а са друге стране, физичког, односно правног лица којим се утврђује, између осталог, обавеза плаћања пореза и споредних пореских давања, што је омогућено одредбом члана 36. став 13. предложених измена Закона о пореском поступку и пореској администрацији.

 Сходно томе, законом се мора прецизно уредити начин достављања пореских аката, као и тумачење када се сматра да је акт достављен пореском обвезнику, а не дати право Пореској управи да сама одређује начин достављања пореских аката на који друга страна у порескоправном односу, физичко, односно правно лице, не може имати било какав утицај.

 Онемогућавањем права Пореској управи да порески акт који није достављен пореском обвезнику може сматрати достављеним омогућило би се да се у управним споровима избегну непотребна доказивања и одуговлачења управног поступка у смислу доказивања доспелости пореске обавезе и сходно томе обавезе пореског обвезника да исту моли у законски прописаном року.

 Ово је, господине министре, врло важно, јер ми имамо доста сиромашних општина и доста сиромашних места у којима и не постоји пошта. Онда имамо пример, као што смо имали ванредне ситуације, поплаве. Имамо пример да је порески обвезник на службеном путу, на боловању, у иностранству, тако да не може да прими порески акт, а теку му рокови, због тога смо и поднели овај амандман и надам се да ће Влада да га прихвати.

 Такође, предложене измене у члану 20, којим се мења члан 68. став 1. тачка 3), јесу непримењиве у пракси из разлога што Правилником о систематизацији радних места у Пореској управи нису систематизовани послови пореске благајне, па постоји такозвани порески благајник, односно не постоји могућност плаћања пореза сходно одредби члана 68. став 1. тачка 3) Закона о пореском поступку и пореској администрацији, што упућује на закључак да се за примену предложене измене ове одредбе закона мора променити и Правилник о систематизацији радних места у Пореској управи, којим је неопходно систематизовати послове и задатке пореске благајне.

 Поред тога, неопходно је изменити и одредбу члана 51. Закона о порезу на доходак грађана, којим је прописано да је предузетник дужан, независно од начин на који се опорезује, да сва плаћања врши преко текућег рачуна код банке и да води средства на том рачуну, укључујући и уплату примљеног готовог новца, а у складу са законом којим се уређује платни промет.

 Законом о платном промету уређени су послови платног промета, као и права и обавезе банака и клијената. У члану 3. наведеног закона прописано је да су правна и физичка лица, која обављају делатност, дужна да за плаћање у динарима отворе текући рачун у банци, да воде средства на том рачуну и да врше плаћања преко тог рачуна, а у складу са овим законом.

 Када говоримо о систематизацији радних места, не само у Пореској управи, имамо проблем, јер имамо закон којим је забрањено запошљавање младих људи до краја 2015. године. Тада би џабе доносили и систематизацију радних места када те људе не можемо да запослимо.

 Мој савет из искуства је да пореске управе запосле младе стручњаке, јер знамо да у доста општина, у доста филијала пореских управа имамо на овим пословима доста пореских радника који су у доспелим годинама радног стажа, зато треба укључити младе људе који ће учити занат. Занат, као што је порески инспектор или контролор је, такође, занат који се учи, без обзира да ли има факултетску диплому или нема.

 Молимо вас да примену закона којим је забрањено запошљавање до краја 2015. године овде не примењујете и запослите младе, школоване људе који ће учити занат.

 Још једанпут напомињем, на крају, да ће наша посланичка група у дану за гласање подржати предложене измене овог закона. Хвала вам. (Аплауз)

 ПРЕДСЕДНИК: Зоран Живковић, није ту. Народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Мислим да је мој колега пољопривредник јуче искористио право и да је говорио, на почетку, даме и господо народни посланици, поштовани министре, поштовани грађани, треба да знамо од када постоје државе да постоји и потреба да се оне финансирају. Не може свако себи да направи пут, не може свако себе да обезбеђује, не може свако себе да лечи, не може свако себе да школује и, отуда, у сврху одржавања државе и заједничких потреба, свако сразмерно својој економској снази издваја одређена средства. Барем би тако требало да буде, да свако издваја сразмерно својој економској снази одређена средства за заједничке потребе.

 Тако су настали порези. Они се сврставају у више група, али би држава требало сразмерно убирању тих пореза да организује своју администрацију, јавне службе, укључујући и оне које прописују и контролишу наплату, али и потрошњу. За тај јавни посао запослени у јавним службама добијају плату.

 Држава би требало да троши колико прикупи, али то није тако. Држава коју смо затекли запослила је у јавним службама преко 750 хиљада људи. То је далеко више од неопходног броја, а трошила је колико је хтела, односно трошила је далеко више него што је прикупљала.

 Сами државни службеници су свој положај, своја јавна овлашћења доживели као сигурну кућу, из које крећу на поход и лов на плаве коверте за себе, за своје партије. Поред државног пореза, често убирају и свој лични порез који многи од нас називају – мито. Изаберете и запослите да буду народне слуге, а они од народа направе слуге и постану њихови господари.

 Јавни сектор је до 2012. године живео како хоће, а реални, приватни је живео како мора. Кад није могла да скупи колико потроши држава је почела да се задужује. Привреда је радила намало, а задуживали смо се навелико. Више се није живело од зарађеног и прикупљеног, већ од задуженог. Када се држава задужује народ пише меницу, и тако поодавно немамо државу коју можемо као грађани финансирати, а дошло је време кад морамо и државу финансирати, а и дугове који су настали од финансирања кад се није живело од зарађеног, а и те дугове треба враћати.

 У држави у којој се производила машта, илузије, предизборна обећања, главни, готово искључиви производ државе био је дуг. Илузије су постале наша реалност, не производимо ништа поодавно у три смене. Емитовали смо социјална права до 2012. године, која нема ко да плати. То изискује повећање пореза и пореску дисциплину и то од остатка наше привреде, а и то остатак остатака наше привреде не може поднети. У суштини, главни порески обвезници су народ, потрошачи, сиротиња. Када дођу на касу и плате рачун грађани у ствари плате сав порез, кад се богаташи ките тиме колико су пореза платили сви треба да знамо да је тај порез, ПДВ, порез на добит, све то укључено у цену производа, дакле, сиротиња купујући робу плаћа у ствари највећи део прихода.

 Подржао сам више ових закона о порезима, акцизама и доприносима, подржаћу наравно и овај. А када је Динкић повећавао акцизе на цигарете упозоравао сам га да не диже акцизе на сиротињске цигарете. Није послушао. Број кутија цигарета у продаји пао је са милијарду и 200 милиона кутија на 800 милиона кутија, тако да смо у сиве токове то гурнули. (У сали се чује нечији смех неких посланика.)

 Било би добро да је народ почео мање да конзумира цигарете, да смо смањили потрошњу цигарета, међутим, нисмо, само смо 400 милиона кутија гурнули на сиво тржиште, на пијацу, на резани дуван.

 Не свиђају ми се нека решења из овог закона, иако ћу за њега гласати. Не свиђа ми се повраћај прво наплате камате, па главнице, зато што то за мене отприлике изгледа као особина неке зеленашке наплате. Такође, није ми јасна достава путем поште у року од 15 дана. Дакле, уколико сте у болници или на одмору тридесетак дана, довољно је да вам пореска служба пошаље ковертом порески акт, сматра се правоснажним за 15 дана иако нисте били код куће, иако га нисте примили, а порески обвезник је готово сваки грађанин, па после морате да јурите одређене сајтове и да гледате да ли вам је нешто у међувремену пристигло, а за то морате имати рачунар и да тражите у електронској форми.

 Такође, није ми јасна достава код правног лица. Уколико није доступан да се порески акт може доставити запосленом, можете замислити ако неко има запослених 1.000 људи па дође неки порески инспектор у унутрашњост и уместо власнику или лицу које заступа уручи неком стругару, неком раднику, по закону како је предложено то може да буде и чистачица, и уколико уручи тај порески акт може се сматрати пуноважно достављеним и касније може бити обавезујући, правоснажан, а да онај који је био порески обвезник о томе не буде обавештен на прави начин.

 Да будемо јасни, многи од тих запослених могу намерно или случајно да затуре такву врсту доставе. Мислим да ту нешто треба исправити и ценим напоре да се уреди наплата пореза, да се опорезују сви из сиве економије, али питам се да ли овај закон иде уз постојећу пореску службу, уз постојеће пореске инспекторе, јер ми који живимо у унутрашњости врло добро знамо са каквим инспекторима се срећемо и какви све могу да буду. С тим у вези ми смо их овластили поодавно да имају право да контролишу и пореске обвезнике који нису регистровани, односно који нису уписани у Агенцију за привредне регистре. Нисам наишао на случај контроле сиве економије да порески инспектори изгарају на терену да ухвате што више пореских обвезника из сиве економије, а често су и они сами садржани у том делу сивог посла.

 Такође, постоје неке казнене одредбе, посебно су лоше за мале фирме где имате казне од 400–500 хиљада динара за предузетнике и за сва правна лица. Имате далеко веће казне, а и та од 400-500 хиљада динара може да буде тако драконска да неко мало предузеће престане да ради. Стога, волео бих да се у неком наредном периоду то на неки начин степенује по промету, јер је 500 хиљада за нека мала предузећа која се боре на тржишту и која су тек настала превелика сума. Сматрам да порески обвезник треба да се опорезује са пажњом, да се негује, а не да се у старту због евентуалног прекршаја одмах разори.

 Господину Динкићу, када је био министар финансија, саветовао сам, а саветујем и вама, да је добар министар онај министар који са гуске очупа што више перја уз што мање гакања. То је отприлике правило које су поштовали стари порески инспектори у нека срећнија времена када је ова држава живела од пореских прихода и када је трошила онолико колико је могла да прикупи.

 Наши сељаци имају обичај да кажу да се овца може ошишати више пута, а одрати само једном. Дакле, особина доброг пастира је да зна и да чува и да стриже своје овце, а не треба да их гули.

 Затечено стање у држави 2012. године је катастрофално, посебно по питању ових наводно великих пореских обвезника, чији се порез обично прелије на сиротињу, која у самопослузи плати све те претходне порезе које користе као одбитне ставке, па чак је и порез на добит урачунат у цену сваког производа.

 Мислим да коначно треба да урадимо један добар закон по коме би упоређивали имовину тих највећих тајкуна, како народ каже, тих наводно највећих предузетника, а који, по мени, нису шанса за развој. Морамо да направимо неку пољоприведу, прерађивачку индустрију, енергетику базирану на што већем броју предузетника, малих правних лица, наравно, уз велике системе које би они сервисирали, да преко пољопривреде, енергетике и прерађивачке индустрије направимо довољно робе и из тог друштвеног производа да сервисирамо своје обавезе према држави, да се она издржава из прикупљених средстава, да се не живи од задуженог и да имамо довољно новца да неким офанзивним извозом са том додатном вредношћу пробамо и да сервисирамо оне дугове и оно што нам је остало од 2012. године. Дакле, да можемо да издржавамо и егзистенцију грађана и да сервисирамо своје обавезе, јер мислим да је последњи тренутак.

 Мислим да треба направити закон за ове богате који су грабизацијом и приватизацијом, мајстори транзиције, узели готово све, а народу оставили ништа, да њихову имовину треба упоредити са опорезованим приходима, јер је недопустиво да у овако богатој и плодној земљи живе сиромашни и гладни људи. Лако бисмо ми збринули сиромашне, лако бисмо нахранили гладне, али се бојим да не можемо да нахранимо богате и алаве, јер њима никада није доста. Стога, волео бих да направимо један закон који ће санкционисати то њихово богатство, које не могу да оправдају опорезованим приходима. Хвала.(Аплауз)

 ПРЕДСЕДНИК: Бранка Каравидић. Изволите.

 БРАНКА КАРАВИДИЋ: Поштована председнице, поштовани господине министре, јасно је да је држава овим изменама закона решила да повећа степен наплате пореза, да смањи сиву економију, да оне неодговорне који избегавају пореске обавезе адекватно санкционише и уведе у систем пореске наплате. Уједначиће, објединити и пооштрити прекршаје политике у домену пореских прописа, усагласити овај закон са Законом о прекршајима. Информатички ће осавременити услуге пореским обвезницима и рад Пореске управе. Обесхрабриће оне који би покушали избегавање пореских обавеза и, како рекосте, допринеће се бржем спровођењу пореског поступка и ефикаснијем раду Пореске управе. Утисак је да је акценат стављен на пореске обвезнике, на њихову ажурност, на санкције уколико не поштују прописе и томе слично.

 Питам се где је у овим изменама и допунама овог закона обичан грађанин, онај исти грађанин који од вас очекује да се у овим изменама закона нађу и препоруке Заштитника грађанина исказане недавно у Годишњем извештају?

 Ово је била одлична прилика да исправите очигледне пропусте. Подсетићу на најзначајније препоруке и законодавне иницијативе Заштитника грађана по којима није поступљено, а тичу се управо ове тематике.

 Нужно је да Пореска управа, цитирам Заштитника грађана, „одмах након сазнања да порез и споредна пореска давања нису благовремено плаћени, чак и када је порески дуг незнатан, упути грађанима опомену за плаћање пореза како би спречила да проток времена доведе до значајног увећања камате, нарочито из разлога јер грађани због вишегодишњег пасивног пореског органа погрешно сматрају да су неком од ранијих уплата порез у потпуности измирили.“

 Ова сугестија се могла наћи у овим изменама закона, само да је предлагач закона прочитао Извештај Заштитника грађана и обратио пажњу на те елементе. Како ова сугестија није део предложених измена овог закона, Посланичка група Борис Тадић, НДС, ЗЗС и Зелени Србије начинила је амандман на члан 22, односно члан 71, све у циљу да ова препорука буде саставни део Предлога закона.

 Надаље у свом извештају Заштитник грађана каже – Пореска управа није прихватила препоруку Заштитника грађана да утврди у колико случајева којим пореским обвезницима и споредним пореским дужницима и у ком износу је након објављивања Одлуке Уставног суда применом комфорне методе камата на камату наплаћено више пореза и споредних пореских давања од дугованих, након чега би износ разлике био враћен грађанина на лични захтев.

 У Образложењу Заштитника грађана, између осталог, каже се – услед неприхватања препоруке порески обвезници из друге половине 2012. године се и даље третирају лошије у односу на дужнике пословних банака, односно дужни су да на име камате Републици Србији плате више него приватном повериоцу.

 О неспровођењу препоруке Заштитника грађана, Заштитник грађана је обавестио Народну скупштину, Владу и јавност након чега је Пореска управа изнела саопштење којим је дезинформисала јавност о томе да је са применом комфорне методе престала 1. јануара 2011. године, иако ју је примењивала до 1. јануара 2013. године. Због тога је Заштитник грађана тражио од Министарства финансија да санкционише одговорне за дрско обмањивање јавности, а у непосредној комуникацији је договорено да Министарство финансија размотри могућност измене Закона о пореском поступку и пореској администрацији како би се оштећеним грађанима омогућило враћање преплаћеног износа на лични захтев.

 До истека извештајног периода Заштитник грађана није обавештен о предузетим мерама Министарства како би се по препоруци поступило, крај цитата.

 Нажалост, ни ова тема није део ових измена и допуна Закона о пореском поступку и пореској администрацији, упркос договору са Заштитником грађана да ће се размотрити могућност измене закона.

 Наша посланичка група је, такође, својим амандманом на члан 21, односно на члан 70. покушала да ту очигледну неправду учињену грађанима исправи или бар ублажи. Мислим да би требало да дате подједнаку важност и пуњењу државне касе и грађанима, са друге стране, односно њиховим проблемима које је изнео Заштитник грађана. Имали сте прилику да овим изменама покажете да једнако размишљате и о пуњењу државне касе, као и о обичном грађанину. Нажалост, то нам овог пута нисте показали.

 Нижу се надаље препоруке које се односе на рад регионалних одељења Пореске управе која прекорачује законски рок за одлучивање о жалбама на решења филијала, експозитура пореских одељења јединица локалних самоуправа. Прекорачење рока правда се великим приливом предмета и недовољним бројем запослених. Притужбе се махом односе на рад Пореске управе због немогућности да санкционише послодавце да благовремено уплате доприносе за обавезно социјално осигурање. Како би стекли право на пензију, ионако осиромашени грађани су принуђени да се задужују како би уместо послодавца платили доприносе и почели да остварују право на пензију.

 У Пореској управи селективно се поступа по пријавама, те грађане лишава права на ефикасно правно средство и доводи их у безнадежну ситуацију.

 Још један члан овог закона изазвао је негодовање јавности. То је члан 20, који је измењен 29. маја 2013. године, чијом је изменом први пут прописано да се одредбе застарелости, права на утврђивање, наплату и повраћај пореза примењује на доприносе за обавезно социјално осигурање. На овај начин послодавац ће бити трајно амнестиран од уплате доприноса у фондове који су установљени као обавезни, док ће запослени изгубити могућност да му за припадајући део радног века буду призната права која је стекао својим радом. Измене тог закона су биле изгласане 29. маја 2013. године.

 Шта рећи? Толико о бризи о обичном грађанину. По речима Заштитника грађана стање у области принудне наплате доприноса за обавезно социјално осигурање доводи до закључка да је остваривање права све теже и неизвесније при чему се грађани боре не само са бахатошћу и самовољом послодаваца, неефикасним органима задуженим за контролу, већ и са препрекама које им на том путу поставља законодавац опредељујући се за фаворизовање других интереса као претежних.

 Поред уставног одређења Републике Србије као државе засноване на социјалној правди чини се да се законодавац недовољно руководи прокламованим уставним начелима и да не успева да значајан друштвени проблем реши на системски, начелан и правичан начин, крај цитата. Слажем се са Заштитником грађана и питам вас – где су у овом закону грађани, обични грађани? Навикли су већ да им сваки нови закон из ове области отежава егзистенцију, право она пензију, правичан повраћај пореза од државе која очигледно нема намере да то и учини.

 Други проблем, по мени, је Пореска управа. У интерном гласилу Пореске управе порезник од септембра 2013. године, грађани су у разговору са бившим в.д. директором Пореске управе Иваном Симичем дали оцену о раду Пореске управе. Између осталог је речено да постоји проблем услед лошег и неадекватног односа људи, како је рекао, у првој линији са пореским обвезницима, некоректност у опхођењу, нељубазност, неспремност да се разуме проблем и бирократски манир, лоше стручно поступање пореских инспектора који нису знали или нису хтели да разумеју и уваже специфичност пореских обвезника, већ су радили шаблонски и круто из разних разлога, лош рад филијала и бег од одговорности директора филијала и стални притисак на централу да се реше спорна питања.

 Такав манир се мора променити и директори морају организовати посао како ваља, рекао је бивши в.д. директор Пореске управе. То је у ствари мишљење грађана о раду Пореске управе.

 На самом почетку свог излагања рекли сте да није проблем само у постојећем закону већ у његовој примени. Питам вас, да ли је било нужно доносити нови закон и колико сте уверени да ће овај нов закон имати далеко ефикаснију примену? Да ли Пореска управа има материјалних и кадровских потенцијала да спроведе овај закон? Да ли Пореска управа може бити кочничар у спровођењу овог закона? На који начин ће Пореска управа бити мотивисана да повећа наплату пореза или да повећа број пореских обвезника? На крају, зашто Пореска управа није извршила ниједну препоруку Заштитника грађана? Зашто ваше министарство није адекватно реаговало на препоруке Заштитника грађана?

 Посланичка група Борис Тадић НДС – Заједно за Србију – Зелени Србије поднела је десетак амандмана од којих смо у два амандмана уградили неке сугестије Заштитника грађана. Надам се да ћете их пажљиво размотрити и усвојити и тако показати једнак третман и према буџету Републике Србије и према грађанима. Захваљујем.

 ПРЕДСЕДНИК: Милисав Петронијевић. Изволите.

 МИЛИСАВ ПЕТРОНИЈЕВИЋ: Поштована председавајућа, господине министре, даме и господо народни посланици, Предлог измена Закона о пореском поступку и пореској администрацији доживљава једанаесту промену, додуше, најобимнију.

 Оно друго што желим да кажем, Предлог закона о изменама и допунама Закона о пореском поступку и пореској администрацији, добро је што се о њему посебно разговара и зато и хоћу да говорим да укажем на велики значај овог закона. Зашто то напомињем? Некако су до сада увек промене тог закона биле саставни део једног сета финансијских закона и пошто су то људи доживљавали као процесно-техничка питања није се много обраћала пажња на овај закон. А овај закон има велики значај. Навешћу само неколико ствари.

 Пре тога, хоћу да кажем, моја уважена колегиница Сузана Спасојевић изнела је став Посланичке групе СПС када је у питању овај закон, веома детаљно прошла кроз њега и нећу се задржавати на тим детаљима, само желим да потврдим још једном да ће Социјалистичка партија Србије дати снажну подршку овом закону.

 Шта желим да истакнем као важну поруку грађанима? Ово је један од закона који се, за разлику од многих у последње време, не бави смањивањем потрошње, штедње, некако, том темом штедње, смањивања потрошње сви се баве – од аналитичара, политичара и не знам ко све још. Наравно, она јесте нужна, поготову тамо где су трошкови такви да се могу избећи. Ово је закон чија примена треба да повећа приход и добро је да се Влада, ту дајем подршку, позабавила и питањима како повећати приход уз наравно смањење трошкова, о којима сам говорио.

 Друго што желим да истакнем, јуче сте сами почели ту ваше излагање реченицом – ово је први корак ка реформи пореског система. Наглашавам, јуче сте поменули, а ја то желим да подржим, први агресивни корак на сузбијању сиве економије. Наравно, овај закон се не бави висином пореза, није тај који ствара услове за инвестиције, за пословање, итд. Он можда у једном делу утиче тако што обезбеђује правну сигурност, једноставније процедуре, итд. Шта овај закон има за циљ? Овај закон има за циљ да на један конкретан и јасан начин утврди јасне процедуре, оне, које ће омогућити да порези који су већ предвиђени да се плате и наравно да се бори да сузбија оне који то не раде. Зашто је ово важно? Мислим да је важно што је у Србији веома висок степен сиве економије. Помињу цифру од 30%. Знате ли шта би значило ако се у неком примереном времену тај проценат смањи на 20%. То би био огроман успех, али и огроман приход држави.

 Када су у питању предложене измене и допуне овог закона, кратко ћу се задржати само на три сегмента. Први се односи на уједначавање, обједињавање и пооштравање прекршајне политике. Он се провлачи кроз цео текст закона и ово питање, наравно људе интересује много детаља везаних за тај закон, али не сме да прође незапажено. Зашто? Зато што је врло важно питање. До сада смо мало лутали када је у питању тај део. Једно време је Пореска управа наплаћивала прекршаје, па онда прекршајни суд, па су различити прописи примењивани, итд. Управо највећа ствар у овоме је што је то све обједињено на једном месту и што представља промену која повећава правну сигурност код људи.

 Наравно, када се говори о томе желим да истакнем и пооштравање прекршајне политике, односно пооштравање казнених одредби. Ту желим да изнесем јасан став СПС, имајући у виду и да је прекршајна политика, односно распони казни да су прилагођени тежини прекршаја и врсти обвезника, дакле, водило се рачуна о свему, да казнена политика мора да се пооштри и ми дајемо пуну подршку томе. Зашто? Зато што казнена политика мора да има да за онога ко крши закон буде адекватна санкција. Имајући у виду да закон жели да га одврати од кршења закона, молим вас, на ту реченицу посебно упозоравам, кроз цео закон се провлачи интенција одвраћања од кршења прописа. Али када се говори о казненој политици мора да се има у виду и колико је велика друштвена штета када се не плаћа порез, када то порески обвезници избегавају, колико је штетно за државу, за остваривање њених функција**:** здравство, просвета, полиција, судство итд, дакле, све оне делатности које ће бити потребне и онима који не плаћају порез. А да не говорим о обавези Владе да обезбеди једнаке услове пословања, јер нису једнаки услови пословања када неко плаћа порез и када не плаћа. То је, онда, нелојална конкуренција.

 Да не говорим о обавези да закон мора да буде једнак за све, да нема повлашћених итд. Из тих разлога казнена политика мора да буде веома ригорозна и мора да буде пооштрена. Желим да укажем и на још један детаљ, да немамо проблем када је у питању висина казне. Зашто? Желим да подсетим све да они који уредно плаћају порез не плаћају никакву казну, за њих нема никакве казне и за њих није битно колика је висина казне. Казне су за оне који не спроводе прописе. Е они треба да буду кажњени и још више да бисмо могли да обезбедимо једнакост код свих у Србији.

 Желим, исто, да укажем на веома важно питање које је прошло мало незапажено, а то је питање провлачења кроз овај закон обавеза за све субјекте који на било који начин учествују у пореском поступку, који било какву радњу треба да ураде, државни органи, организације, банке, итд, итд. Ја желим да поздравим такву једну идеју.

 Јер, једноставно речено, мора се имати у виду, поготово када су у питању правила електронске размене података, да, нажалост, Пореска управа не зна унакрсно многе податке које би требало да зна једна модерна пореска управа. И то ће много значити код одвраћања за кршење прописа.

 Да не би прошао незапажено, желим да укажем на један пример, мислим да је то члан 9, који је важан, а то је да неко ко је оснивач предузећа неће моћи да добије ПИБ, нити да га брише Привредни регистар, док не реши сва питања пореских обавеза. То је много важно питање.

 У Србији смо били сведоци да има доста оних који угасе једну фирму, оставе дугове, оснују другу, наставе даље да послују, опет оставе дугове, па отворе трећу, па 15-ту итд, и цео систем је систем заснован на муљарењу и мислим да ова одредба треба то да спречи и поздрављам ту одредбу.

 Оно што желим, такође, да истакнем, а то је, даље информатичко осавремењавање услуга и пореским обвезницима и рада пореске управе. Мислим да је о томе било доста речи, али желим да напоменем да ће то много значити да се смањивањем тих административних послова повећа капацитет Пореске управе за контролу наплате прихода. Помињали сте цифру од чак 400 људи који се могу ослободити, који ће се бавити контролом, итд. И то је нешто што треба подржати.

 Мислим да није могуће, говорећи о овом закону, а да се не каже и неколико речи о Пореској управи. Она, оваква каква је, а много је битна институција јер треба да убира приходе за државу, она завређује један много значајан статус, решен, материјални и кадровски и организациони, да би могла да спроведе све ово, да би могла да одговори свим тим задацима.

 Овде је било говора и о модернизацији Пореске управе, што апсолутно заслужује подршку, али ко је имао контакта са Пореском управом зна добро колико је ту бирократије, тешкоћа, итд. Не бих бежао и од тога, не мислећи ништа ружно, да се доста пажње посвети и едукацији тих људи у односима према пореским обвезницима. Оно што може да се каже у једној реченици – морају бити љубазни према сваком, пружити помоћ у томе, а ригорозни, оштри, у санкционисању оних који крше закон. Мислим да је то једна порука за Пореску управу.

 И сасвим на крају – ко ће имати вајде од овог закона ако се доследно примењује? Они који поштују закон имаће вајде јер ће се смањити трошкови, јер ће се повећати ефикасност рада, правна сигурност. А они који крше пореске прописе, повећаће се вероватноћа њиховог откривања. А вероватноћа откривања кршења прописа је веома битна за онемогућавање кршења прописа и за казнене санкције.

 И, оно што сам већ рекао, код нас постоји један висок степен толеранције према сивој економији, и када је у питању и свест грађана и када је у питању контрола. Скоро да је милујемо. Мислим да морамо довести ситуацију да онај ко размишља да крене у сиву зону, рачунајући да ће тамо зарадити, а да има врло мале шансе да буде откривен, наравно да ће га подстицати да оде тамо, али онај, а што треба да буде и порука овог закона, да висок степен могућности да буде неоткривен и да ће бити доследно примењена казнена политика, свакако ће у том смислу одустати од одласка у сиву зону.

 Из свих тих разлога, ми ћемо у дану за гласање подржати предложене измене и допуне овог закона. Хвала лепо. (Аплауз)

 ПРЕДСЕДНИК: Горан Ћирић. Пријавите се, молим вас.

 ГОРАН ЋИРИЋ: Поштована председнице парламента, господине министре, поштоване колегинице и колеге, ове измене Закона о пореском поступку и администрацији, по мени, доносе две основне и кључне ствари – са једне стране, обавеза електронске пореске пријаве, што мислим да је свакако добро, и, са друге стране, драстично повећање казни за оне који у неком делу прекрше закон.

 Када говоримо о електронским пореским пријавама, чули смо од господина министра врло често понављану ствар и тезу да ништа у претходном периоду није било добро, да почиње обавеза, и то је тачно, од марта месеца ове године – обавеза пореских пријава.

 Али, мислим да је врло важно рећи, и због вас колега и због јавности, да је прва пореска електронска пријава поднета 2010. године, што значи да су техничко-технолошки услови и комплетна инфраструктура за пуноважно пореско електронско пријављивање обављени 2010. године, у тадашњој, толико критикованој влади, и са директором Пореске управе који је тада обезбеђивао и већи проценат наплате пореза него што је то данас. Мислим да је то важно рећи и мислим да имате права да кажете када је нешто добро урађено. То је био предуслов за инфраструктуру и за реализацију ових послова и преношење могућности пореским обвезницима за лакше, једноставније и ефикасније пријављивање пореза на електронски начин. То је једна од важних ствари.

 Друга ствар коју сам поменуо јесте драстично повећање казни. То не говори само о тој великој промени која ће угрозити, сигуран сам, и многе добронамерне, а и оне који направе грешку у свом пословању, а који могу да трпе велике казне, казне од 100.000 на 200.000, од милион на два милиона, дакле, у просеку од 30 до 100% повећања казни, већ мислим да говори о више ствари, а ја ћу само о некима понешто рећи. То је та најављена нулта толеранција за грешке, али увек за туђе грешке, никада за своје.

 Мислим да и само доношење овог закона, јер знамо да је ово трећа, четврта или ко зна која пореска реформа коју памтимо, ево, само овај закон се 2013. године мењао два пута и трећа промена је нека врста признања да нисмо били или нисте били довољно ефикасни у доношењу промена закона у 2013. години, па је и то можда за похвалу, јер сте посредно признали да сте грешили у изменама и доношењу тог закона, који је донео ефекте које можемо да меримо једино кроз стање наших јавних финансија.

 Мислим да о томе морамо да разговарамо, а најбоље би било уколико би сам министар, Влада и премијер били довољно самокритични да сами говоре о томе и да упознају и нас као парламентарце о стању финансија и тренутном проценту и приходима од пореских давања, јер очигледно је да ова рупа у буџету, а најавио је Фискални савет 8,7% буџетског дефицита, говори о томе да су смањени порески приходи, без обзира на све потезе који су се повлачили, са вероватно добром намером, али очигледно недовољно избалансирани, који су донели овакво стање.

 Управо ћу рећи и подсетићу вас, што је у директној вези са доношењем ових измена Закона о пореском поступку и администрацији, дакле, сећамо се повећан је ПДВ са 18%, ова виша стопа ПДВ са 18 на 20% са очекиваним већим пореским приходима, а шта смо имали као ефекте? Смањену куповну моћ становништва и пад прихода, очигледно у буџету. Затим, порез на добит са 10 на 15%. Какви су ефекти тога?

 Мислим да је врло важно када говоримо сада о новом предлогу закона утврдити критеријуме по којима ћемо пратити успешност овог законског пројекта. То је ваша одговорност, господине министре, и нас који седимо у овој скупштини. Мислим да на такав начин можемо да говоримо о квалитету законских решења која овде доносимо. А донели смо још нека законска решења на предлог Владе. То је порез на капитал, који је, такође, порастао са 10 на 15%. Затим, чувени солидарни порез, против кога је ДС јасно исказала свој став.

 Према томе, мени заиста није логично, ни дан-данас, да неко ко прима плату 61 хиљаду динара плати тај порез од 20% за 61 хиљаду, а да уколико као власник неког предузећа оствари добит од милион или два милиона евра, на та два милиона евра плаћа 15% пореза на добит. То је тешко објашњиво, али, са друге стране, питање јесте кључно – какви су ефекти доношења такозваног солидарног пореза? Јер, да би био солидаран требало је да се сви који су подлегли том порезу, једноставно, сложе и да добровољно приступе давању тог солидарног пореза. Дакле, није солидаран, него је наметнут!

 О томе говорим управо са аспекта начина мерења квалитета законских предлога који се доносе овде у нашој скупштини. Још мало о подизању и драстичном повећању казни. Убеђен сам да ће то пре свега погодити мала и средња предузећа, оне најмање, као и занатске радње, јер могу да пратим управо кроз јавност и оно што смо сви видели, наравно у јавности, да највећим пореским дужницима заиста ништа не фали. Они су, чак, врло поштовани и учествују на заједничким састанцима са премијером и министром финансија у Привредној комори Србије, где се њихови гласови и те како добро чују у предлозима мера и на који начин ће се решавати овај тренутни статус економије у Србији и наравно стања јавних финансија у Србији. Тога сте и ви свесни.

 Мислим да је врло важно да са доношењем оваквих одлука разматрамо шта доносе само те мере казни. Мислим да је важно шта ћемо понудити и шта Влада нуди као стимуланс свим овим привредницима, који ионако врло тешко функционишу у оваквим условима.

 Дакле, доказ за ефекте многих закона које сам, ево, и данас поменуо, јесте управо стање финансија које треба поменути. За ове две године повећан је јавни дуг за шест милијарди на нешто мање од 15 на 21. Учешће јавног дуга у БДП и по најавама Фискалног савета сада са, неких, 65%, кажу, иде до краја године на, око, 70%. Буџетски дефицит 8,7%, и уз очекивање одговора на то да је крива та лоша претходна влада, да слажем се, и претходна и та реконструисана и она пре ње, а углавном се мисли на Владу из периода 2008 – 2012. године, и то ћемо сигурно чути, али, уз критике које смо овде чули за лош и недовољно ефикасан рад Пореске управе у прошлости, морамо се подсетити да је, управо, претходна влада, ваша влада, господине министре, довела тог директора, страног менаџера за директора пореске управе.

 Дакле, имали смо менаџера који је помпезно најављиван да ће решити те проблеме Пореске управе и да ће уредити тај систем, а сада ви критикујете те претходне. Наравно, он је или смењен или дао оставку, не знам шта је био разлог, али и то говори о томе да овде у Србији, често, Влада има више поверења у те људе са стране, у стране саветнике, у стране менаџере, а после њиховог одласка и ефеката њиховог рада, ево, ми чујемо, исте критике о њима.

 Дакле, мој предлог је, а и жеља, да код сваког законског пројекта имамо пресек стања у коме знамо какво је тренутно стање и који је проценат пореских убирања у овом тренутку, као и какве ће ефекте овај закон донети, јер не сумњам да ће већина усвојити овај закон. Хвала вам. (Аплауз)

 ПРЕДСЕДНИК: Реч има Александар Маринковић.

 Прво министар Лазар Крстић. Извињавам се посланику.

 ЛАЗАР КРСТИЋ: Хвала. Одговорићу на ових неколико ствари које је претходних шест говорника рекло.

 Морам да признам нисам сасвим сигуран шта је било у потпуности поента овог последњег излагања, али ако се односи у оном домену који су ефекти закона и промена закона, ових последњих, од прошле године, и ове године шта очекујемо, мислим да од закона као што је ЗПП, ако је процесни закон, Закон о администрацији о поступку, то је прилично дефинисано у самом закону, ако не и у образложењима.

 Нисмо признали никакве грешке, што не значи да их не бих признао да их је било, али крајем прошле године када смо мењали ЗПП последњи пут унели смо измене везано за то када ће кренути електронска пријава. Од 1. марта она јесте кренула и то је један од ефеката, рекао бих, од тог закона.

 Што се тиче пореза на добит ту сте питали који је ефекат, ја сам врло јасно говорио када смо мењали Закон о порезу на добит да ефекат у 2014. години нема, јер је то укидање пореских олакшица које се остварују у петнаестој и шеснаестој години, и очекивани резултати ће бити у те две године, око 0,3 или 0,4% укупно процента БДП, ако се не варам.

 Просто, пролазим кроз ставке како сам их записао, успешност овог закона ће се мерити по томе да ли ћемо успети да спроведемо ове норме које су измењене. То је, са једне стране, и ту мислим да се сви слажемо, увођење електронског пословања, а, са друге стране, као што сам поменуо, а то се односи и на неколико других критика које сте изнели, у овом последњем делу, иде паралелно са реформом Пореске управе. Законски оквир је једна ствар која омогућава, али онај ко спроводи јесте, заправо, Пореска управа.

 Није моја Влада поставила претходног директора Пореске управе, он је био постављен пре реконструкције Владе и ви то одлично знате. Ви знате да је ова влада поставила новог директора Пореске управе и са њим, што није био случај раније, такођев и менаџера, што сматрамо да је суштинска ствар. Као што знате он није помпезно најављиван, нити је то урађено из политичких, маркетиншких разлога, већ да бисмо професионализовали Пореску управу, што је нешто ка чему тежимо у читавом Министарству финансија и у државној управи у опште.

 На ових неколико осталих коментара, дакле, успешност овог закона се неће мерити само по ономе што је у одредбама овог закона, већ по томе да ли ћемо успети да на адекватна начин реформишемо Пореску управу, што није учињено, није учињено до сада, и требаће још три до четири године, вероватно и ова влада и следећа, да се то спроведе на адекватан начин, просто, узев у обзир стање Пореске управе. Мислим да то није нешто око чега би требало да водимо политичке размирице ни на којој основи, јер Пореска управа, по дефиницији, мора да буде изузета као служба, као и многе друге, од политичких утицаја, што до сада, до ове владе и ове претходне реконструисане, не бих рекао да јесте био случај.

 Што се тиче ових осталих закона које сте поменули, ту је просто једна контрадикција коју ја не могу да разумем, а која се врло често јавља. С једне стране, кажете имамо висок дефицит и задужујемо се. Задужујемо се зато што имамо висок дефицит. Висок дефицит имамо зато што су нам трошкови у буџету, у односу на приходе у буџету, велики, а превасходно је проблему у односу на све упоредне параметре у величини државне администрације, броју запослених, висини плата и у висинама пензија.

 По свим тим основама ви сте предузимале мере за мандата ове и претходне, ове реконструисане Владе, дакле, од када меримо број запослених у јавној управи, број запослених се по први пут смањио, кажем, по први пут да имамо евидентиране податке. Предузели смо мере на платама и предузели смо мере на умањењу нето зарада и предузели смо мере, односно предузимамо мере које се тичу реформе пензионог система како бисмо могли да осигурамо да он буде одржив. Дакле, ми се бавимо тим проблемима.

 Не разумем како можете да кажете да сте незадовољни дефицитом или незадовољни тиме што се задужујемо, а да истовремено не желите, односно кажете да не подржавате мере које се односе на смањење оног што су, ма колико то било политички непопуларно, основни извори, односно узроци тог дефицита.

 Напослетку, питали сте за ефекат солидарног пореза. Ефекат је процењен на око 10,5, 11 милијарди динара на годишњем нивоу, што је негде са оним што смо и планирали и није безначајан, мада јесте мали у односу на износ читавог дефицита. Нисам сасвим разумео поређење са порезом на добит који се плаћа на 15%. Дакле, умањење нето зарада је спроведено у јавном сектору и нема никакве везе са предузетницима, односно са онима који имају своје фирме. Ми желимо и све ово и радимо управо да бисмо обезбедили амбијент да приватни сектор може да функционише, да запошљава људе и да смањимо оптерећење које држава врши на приватни сектор.

 Када то кажем, не мислим, у овом тренутку, бар, на смањење пореског оптерећења, али мислим на смањење административног оптерећења и дискреционих одлука, што мењамо и Законом о пореском поступку и пореској администрацији, увођењем електронских пријава и олакшавање контроле, са једне стране, и увођењем неких мање ригидних одредби, са друге стране, око подношења пореза.

 И коначно, што се тиче казни, то је, такође, неколико пута било поменуто, казне неће погодити мала и средња предузећа, казне ће погодити оне који не плаћају порез и казне томе служе, и треба томе да служе. Порез није волонтерна категорија, стимулација привреде не треба да се врши преко пореза, не треба да се врши и социјално давање, не треба да се врши преко приходне стране, преко расходне стране, у складу са могућностима и, просто, читав дискурс везана за то да треба стимулисати некога ко поштује закон јесте погрешан.

 Што се тиче неких других коментара, било је, желим да будем јасан око овог једног члана везан за достављање пореских аката. Тај члан је постојао у закону и исто је тако гласио, да је 15 дана након, што се пошаље писмо, оно што буде предато у пошти, уколико није уручено лично, дакле, да се сматра достављеним.

 Ми смо сада само специфицирали неке друге одредбе везано за то, а и у складу са тим да уводимо електронско пословање у Пореску управу.

 Ми ћемо размотрити да ли има смисла продужити тај рок, јер знам да је било неколико конструктивних амандмана на ту тему, као и све остале, размотрићемо и видети да ли то има смисла, узимајући у обзир реалност на терену, како се то обично кажу.

 Дајте, исто, да се не заваравамо, ако одете на одмор, то не значи да не плаћате порез. Ако сте се разболели, то исто не значи да не плаћате порез. За то постоји боловање.

 Према томе, порез је обавеза, прва обавеза и због тога смо увели да се из правичности према онима који плаћају порез прво отплаћују казне, па камате, па онда главнице, а не да се опет са приходне стране вршимо, бавимо се неком социјалном политиком, или решавамо питање неликвидности, што јесте битно питање, али га треба решавати на другачији начин инструментима који се томе обраћају директно, а не кривити систем, зато што имамо проблем са којим нисмо умели или нисмо хтели или нисмо могли, свеједно, да се носимо.

 Било је неколико сугестија од стране Заштитника грађана, који су одређени посланици пренели. Ми јесмо узели у обзир оно што је рекао Заштитник грађана и имали смо и састанке и рекли смо да ћемо размотрити, размотрили смо неке ствари. Постоје инструменти и механизми којима грађани који мисле да су оштећени, могу да се обрате и да траже да се та штета, уколико се утврди да је начињена, надокнади, да се систем сада прилагођава свакој штети која је настала у последњих икс година, јер просто можда јесте правично, али негде морате да пресечете, јер ми смо увели много механизама из делимично политичких разлога, као што сам рекао, због немогућности и због нестручности, или како год, а неправичност неких од њих боли, али не можете да исправите сваку неправичност која се догодила, јер то значи да се нећете бавити будућношћу.

 Не спорим да уколико је настала негде, врло јасно да кажем, не постоји законски основ, односно одлука Уставног суда која обавезује Пореску управу, везано за конфорно обрачунавање камата, за које не мислим да је било добро, које јесте укинуто за грађане, постоји за нешто друго и то нешто је спроведено.

 Постоје механизми којима грађани могу да се обрате и да ми уграђујемо то у систем, прерачунавамо, није нешто о чему смо могли да се обратимо у овом тренутку, али га јесмо размотрили и препознајемо га.

 Поставило се питање да ли је закон довољан? Није довољан, ми имамо добре законе у већини домена, али примена не функционише како треба и зато паралелно говоримо о три стуба реформе пореске управе, о чему сте могли да чујете и од новог директора, а радо ћу и ја то разложити, ако буде требало, а све управо због тога што треба да модернизујемо пореску управу.

 Рекли смо, није наша пореска управа таква и то је пореска управа свих нас, без обзира на то ко је директор и која је странка на власти и свега осталог, јер се из тога финансира, и онда странке треба да дебатују, а у зависности од тога кога представљају, какав ће бити порески систем и ко ће имати највеће користи од тог пореског система, у смислу кога желимо да заштитимо, а кога да поспешимо.

 Пореска управа је ту да извршава, не да кажњава политичке неистомишљенике, не да стимулише тиме што неће наплаћивати порез, већ да спроводи закон.

 Овај закон није порески закон у смислу дефинисања пореског система, јер ми хоћемо да се обратимо томе и томе, то смо рекли. Овај закон дефинише процедуре за примену закона који дефинишу порески систем, односно функционисање пореске управе као такве.

 У том смислу, то јесте први корак. Наравно да има много проблема. Ми смо увели обједињену наплату, а сада постоји проблем, како ће они који су у заштити, зато што су у реструктурирању, а подсећам вас, то јесте социјално питање и одговорност свих нас, како ће фирме у реструктурирању плаћати нешто, а да не плаћају нешто друго што по закону морају да плаћају, а сада смо увели електронски систем, па не може дискреционо да им се омогућава да не плаћају.

 Ми имамо много ствари где смо правили изузетке, зато што је тако било социјално лакше, можда у неким доменима и социјално одговорно или одговорније, али ја не могу да размишљам о будућности и да кажем да због тих изузетака које смо чинили, ако хоћемо да те проблеме решимо у будућности, а мислим да смо то јасно артикулисали као циљ ове владе, а мислим да је то свима у интересу и да сви хоће то да ураде, чак и ако није било снаге за то или политичке воље у прошлости или нужности, јер и то не треба изузимати, а која сада постоји, јер просто не мислим да сада треба да градимо систем који ће бити искривљен, да би омогућио за оно што из прошлости није функционисало.

 Ми морамо да налазимо, односно да правимо систем какав треба да буде, да би држава функционисала нормално, јер је Пореска управа интегрални део, ако не и стуб, један од стубова, таквог система, а да паралелно покушавамо да решавамо проблеме и налазимо начине да у тај нови систем уклопимо ту неку заоставштину проблема који имамо из прошлости, а која је, свакако, заједничка. Хвала вам. (Аплауз)

 ПРЕДСЕДНИК: Реч има народни посланик Александар Марковић.

 АЛЕКСАНДАР МАРКОВИЋ: Госпођо председавајућа, уважени господине министре, даме и господо народни посланици, подржавам Предлог о изменама и допунама Закона о пореском поступку и пореској администрацији који се данас налази на дневном реду.

 Закон о пореском поступку представља основни процесни закон како сте и рекли, господине министре, и својеврстан, рекао бих, lex specialis у поступку Пореске управе и управо од овог закона и ових измена у великој мери ће зависити и ефикасност поступања Пореске управе, па самим тим и пуњење буџета Републике Србије.

 Са друге стране, овим поступком се дефинишу права и обавезе, како пореских обвезника, тако и Пореске управе. Овај закон је први пут донесен током 2002. године, са првом применом током 2003. године, и ово је укупно осамнаеста измена овог закона. Наглашавам да је у питању осамнаеста измена што довољно говори о сталној потребни законодавца да прецизно дефинише једну материју која је у сталном развоју.

 Суштина предложених промена садржана је у адекватном одговору на практичне потребе да се изврши уједначавање, обједињавање и пооштравање прекршајне политике, као и потребе усаглашавања овог закона са Законом о прекршајима.

 Прихватањем предложеног решења биће отклоњене недоумице на тему – у се којим практичним ситуацијама примењују одредбе посебних закона, посебних пореских закона, а у којим случајевима одредбе закона о коме данас расправљамо.

 Коригују се и распони утврђених казни за које је пракса показала да нису на адекватном нивоу, што значи да ови износи нису били на нивоу који потенцијалне прекршиоце одвраћају од кршења правила утврђених законом, а закон, наравно, доказује свој квалитет и тиме што превентивно утиче на појаву штете по државу и друштво.

 Уверен сам, даме и господо, да ћемо овим изменама тај квалитет недвосмислено увести, у складу са политиком Владе Републике Србије и Министарства финансија, који одликује нулта толеранција према свим пореским дужницима и сваком непоштовању законских прописа и обавеза донете су и ове измене Закона о пореском поступку.

 Примера ради, погледајмо члан 9. овог предложеног Закона о изменама и допунама Закона о пореском поступку којим се мења члан 26. досадашњег закона. Наиме, од сада неће постојати толерисани износ дуга пореским обвезницима којима се додељује ПИБ, у питању је порески идентификациони број, и омогућава обављање делатности преко новог привредног субјекта.

 Волео бих да се осврнемо и на још нека конкретна предложена решења, као на пример предлаже се уређивање одређених поступања појединих државних органа, на пример Агенција за привредне регистре не би могла да изврши брисање привредног субјекта код кога је Пореска управа отпочела контролу докле год се та контрола не би окончала. Дакле, уколико би се усвојио овакав предлог, то би онемогућило многе злоупотребе привредних субјеката који избегавају своје пореске обавезе.

 Даље, предлаже се да се на нов начин уреди питање достављања пореског акта пореском обвезнику. Предлаже се јасно прецизирање на који се начин све може вршити достављање, коме се може уручити порески акт, када се акт сматра достављен пореском обвезнику, итд.

 Такође, уводи се и обавеза Пореској управи да до 5. у месецу за претходни месец на интернет страници објави ПИБ пореског обвезника коме је достављање извршено. Према томе, достављање је један од најкомпликованијих поступака, јер након достављања пореског акта почињу да теку обавезе пореском обвезнику.

 Даље, предлаже се прописивање динамике увођења обавезног подношења пореских пријава електронским путем. Овим електронска комуникација са Пореском управом растерећује пореског обвезника, како по питању трошкова, тако и по питању времена које би провео на шалтерима Пореске управе.

 Уколико се утврди да је грешком евидентиран нетачан износ пореске обавезе, предлаже се и начин на који ће Пореска управа исправити ту грешку. Дакле, прописивањем поступка у великој мери уређује се и релаксира однос између пореског обвезника и Пореске управе.

 Када је реч о електронској пријави, истакао бих и да се предложеним решењем уводе и реалистични рокови за успостављање обавезе пријаве пореза електронским путем.

 Дакле, може се рећи да овим законским решењем доприносимо додатној ефикасности у службеном поступању, јер постављањем адекватне политике новчаних казни смањујемо трошкове вођења прекршајних поступака, како обвезницима, тако и судовима.

 Због свих наведених решења, позивам све народне посланике да у дану за гласање усвојимо закон о изменама и допунама Закона о пореском поступку и пореској администрацији. Хвала. (Аплауз)

 ПРЕДСЕДНИК: Реч има народни посланик Биљана Хасановић Кораћ, један минут и 21 секунду. Она неће користити.

 Реч има народни посланик Дејан Раденковић. Изволите.

 ДЕЈАН РАДЕНКОВИЋ: Хвала. Председнице, уважени министре, даме и господо народни посланици, у овом времену које је преостало посланичкој групи само ћу да потврдим оно што је већ рекла и колегиница Сузана Спасојевић као овлашћена испред посланичке групе, али ћу мало више причати о томе, није спорно, ми подржавамо измене и допуне Закона, исто као што су већ рекле моје колеге и колегиница, али да би се овај закон и ове измене и допуне Закона примењивале ми морамо да имамо, тако да кажем, не аутономну, али, у сваком случају, кредибилну институцију, то је Пореска управа.

 Нажалост, она је, више сам пута то на Одбору за финансије говорио, десеткована, сви знамо да она нема кадровске капацитете, да је, по мени, системски урушавана. У неком периоду имали смо директора који није ни знао ни где му је канцеларија и није ни знао зашто је ту седео, други су ту управљали Пореском управом.

 А оно на шта бих највише упозорио, то је да она не сме у будућем периоду да користи, као што је користила у неким ранијим периодима, као инструмент политичких обрачуна са појединим фирмама, са неким које се не свиђају или евентуално... (извињавам се) Пошто смо скоро имали расправу и у извештајима Комисије за јавне набавке, и донели смо нови Закон о јавним набавкама, рецимо, неко ко има политичког утицаја обрачунава са неким ко је по закону и по конкурсу прошао на том тендеру, и онда се преко Пореске управе обрачунава тако што се шаљу порески инспектори у контролу те фирме и она се на неки начин елиминише зато што није хтела да послуша некога ко је сигнализирао да тако треба...

 Много је примера, имам мало времена где бих могао да причам шта се дешава у пракси. Оно што могу само да кажем јесте да је ово један корак ка увођењу реда у јавним финансијама, и да идемо ка томе да се исправе све нелогичности које су биле у пракси у досадашњим пореским политикама.

 Има неких осам таксативно наведених примедби, али оно што ми највише смета, и колегиница је то рекла као овлашћена, да нема институт одговорности за Пореску управу и пореског инспектора. Како тражимо од пореског обвезника да има одговорност, тако морамо да тражимо и од Пореске управе да има одговорност за неку причињену, начињену штету над пореским обвезником. То значи, није у реду да се дешава да порески инспектор поднесе, не знам, то смо и разговарали на Одбору за финансије, 100 кривичних пријава, а од тога му се прихвати девет или када се сва она решења побијају на управним судовима и не поштују се одлуке управног суда, него се мериторно на другом степену поново доносе решења, а све у циљу…

 Ја вам кажем, министре, ми морамо да видимо и ово мало привреде што нам је остало да не полетимо да наплатимо и оно мало што је нама потребно као државном апарату, а да угушимо и то мало привреде што нам ради. Само је у том правцу ова наша дискусија, да ту будемо обазриви.

 Треба максимално да санкционишемо оне који не плаћају порезе, али ми морамо да водимо рачуна о томе да, једноставно, не угушимо и ово мало, јер они који раде и који послују они и греше и онда ми идемо и њих контролишемо.

 Оно што мени смета јесте то кад порески инспектор оде у неку фирму да је контролише, он мора да буде ефикасан. Не може тамо да седи по неколико месеци. Разумем ако постоји потреба за тим, али морамо да пустимо и оне што раде да могу нормално да функционишу, јер они који „муљају“, што бисмо рекли српски, да ме народ разуме, ми не можемо ни да дођемо до њих. Они су у сивој зони, па тако не могу ни да буду предмет контроле.

 Пошто ми се време примиче крају – оно што је највише битно, не поштују се рокови за доношење пореских аката и када порески обвезник сигнализира Пореској управи да има рок предвиђен за доношење пореског акта, они то објашњавају да је то небитно и да они раде на том решењу. То значи, враћамо се опет на Пореску управу која је десеткована, у којој су плате потпуно несхватљиве за нас, врло мале, то изгледа отприлике као да смо вуку сервирали печену кокошку када порески инспектор оде у неку јаку фирму да је контролише. Нећу да причам шта се дешава.

 Пуно поштовања онима који су остали у Пореској управи и треба им одати посебно признање, али су многи отишли у консултантске фирме и у друге фирме да буду порески саветници за много веће паре. Ми морамо да ојачамо Пореску управу како бисмо управо успели да …

 (Председник: Потрошили сте време посланичке групе.)

 Захваљујем вам у име Посланичке групе СПС. (Аплауз)

 ПРЕДСЕДНИК: Наташа Вучковић. Изволите.

 НАТАША ВУЧКОВИЋ: Госпођо председнице, даме и господо народни посланици, пажљиво сам слушала министра и јуче и данас док нам је представљао овај закон и морам признати да ме нисте уверили у оправданост једног дела одредби овог предлога измена и допуна Закона.

 Демократска странка подржава све оне измене које иду у правцу побољшања наплате пореза, стварање једне боље пореске дисциплине и то је нешто чему сви морамо да тежимо. То је нека карактеристика свих модерних држава и модерних друштава. Стварати једну модерну, ефикасну пореску дисциплину и Пореску управу јесте реформски задатак.

 Подржавамо све оно што иде у правцу тога да се усагласе закони, да се уклоне све оне контрадикторне норме које постоје у различитим законима и то је нешто што наравно јесте један добар део овог предлога закона.

 Међутим, у највећем делу наше је уверење да овакве измене заправо показују о томе у каквом су стању и наше јавне финансије и у каквом је стању наша привреда и економија у целини, јер сви оно што знамо то је да је државна каса скоро празна, да је наплата пореза много мања него што се планирало и да је то главни разлог који и захтева овако драстично, на крају крајева, увећање казни које се овим законом предлаже.

 Мислим да је врло важно да се запитамо због чега је тако ниска наплата пореза. Сигурно је да је један део у нашем менталитету, у томе што ми деценијама развијамо једну врсту расположења да је држава и неефикасна, да је непријатељска према грађанима, да грађани треба на неки начин од државе да се бране. Међутим, мислимо да је главни разлог за тај мањи приходни успех Владе, ако могу тако да кажем, у томе што је неликвидност огромна и што је криза толико дубока да је заправо херој сваки мали и средњи предузетник, ако могу тако да кажем, који успева да опстане у овим нашим условима.

 У економији, кажу стручњаци, постоји једна главна реч, а то је подстицај. И ви сте рекли исправно, да ово није разлог којим се подстиче развој. С друге стране, Влада не реди много на томе да створи повољнију пословну климу. Уместо тога, доноси само овакве законе који треба још више, негде, да онемогуће и створе тешкоће онима који раде.

 Јер мислим да је мој претходник добро рекао да они који раде, наравно, они и греше, и уколико ви само њих, негде, санкционишете, онда ћете створити једно уверење да није заправо овде ни добро радити у складу са законом – не треба имати регистровану фирму, боље је да радимо у сивој зони, боље је да не плаћам раднике, него да раде на црно. И то је нешто што, наравно, није добро.

 Моје је осећање и страх да ће овим законом неки негативни ефекти бити много већи него позитивни. Овај закон, пре свега, драстично повећава казне. И о томе су говорили моји многи претходници, са 50.000 на 200.000, са 300.000 на 500.000. И знате, није тачно да се ту ради о томе да су те казне добро одмерене.

 Навешћу пример члана 179. где се каже да се повећава казна од 100.000 до 500.000 динара – казниће се за прекршај правно лице ако приликом подношења пореске пријаве или другог акта не унесе свој ПИБ. Видите, то је врло често техничка грешка, без намере да се неки порез утаји или да се не пријави итд. И најчешће ће се она догађати – коме? Малим и средњим, почетницима, онима који можда немају, неки, добар књиговодствени кадар у својој фирми. И ви ћете њих сад казнити, пазите, распон казне од 100.000 до 500.000 динара. То ствара услов за такву арбитрарност инспектора приликом издавања решења како ће се одређивати да ли је неко одговорнији што није ставио ПИБ или јесте, а ради се о техничкој грешци.

 Дакле, овај говор је у прилог томе да се није пажљиво одмеравали ни разлози за казне, ни врста казна.

 Друга ствар, мислим да ће се овим створити услови насупрот ономе што ви мислите, министре, да ће овај закон допринети борби против сиве економије. Ми мислимо да ће он многе управо мале и средње предузетнике отерати у сиву економију. И оно што је још једна важна ствар овим предлозима се стварају услови за злоупотребе. Где су ти простори за злоупотребе? Говорићу, пре свега, о члану 39. и 44. којим се предвиђа могућност да се после решења које је издато у теренској контроли, дакле, ако порески обвезник пропусти да поднесе пореску пријаву која се од њега захтева, Пореска управа може уместо пореског обвезника то да учини. Ми мислимо да ће ове одредбе створити јако много проблема. Оне су такође простор за арбитрарност, простор за коруптивне неке праксе и мислимо да то неће бити добро.

 Да не говорим о томе да је данашњи тренд у инспекцијском надзору, а ви то, министре, знате, наравно, да инспекција мора да има и саветодавну улогу. Она мора пореског обвезника и да посаветује на који начин неке проблеме да реши на које наилази у својој пракси.

 Ви говорите о томе и у јавности, јуче сте о томе говорили, да ћете неких 300 или 400 људи са средњом стручном спремом преквалификовати за послове пореских инспектора, односно теренских контролора. Ја сам врло скептична према могућности да то буде ефикасно решење. И поново говорим, ради се о томе да ћемо имати значајне злоупотребе и да ћемо морати решавати то питање током примене овог закона.

 О ефикасности Пореске управе. Ми, наравно, подржавамо све оно што иде ка том циљу, али, молим вас, да једном одговоримо на то када ће Пореска управа почети да одговара на жалбе грађана. Најбоље о томе колико је Пореска управа ефикасна сведоче грађани, колико има грађана који нису добили одговор на жалбу за решење о порезу на имовину. Енорман је њихов број. Док Пореска управа не буде почела на тај начин да третира грађане имаћемо и други проблем, да грађани доживљавају државу, па и Пореску праву као нешто што је дубоко непријатељско и не одговара неким њиховим интересима и улози коју треба сви да имамо у овом друштву.

 Још једно питање. Говорили сте о томе да сте усагласили одредбе овог закона са Законом о прекршајима. То је вероватно тачно, ту немамо много примедби, али је главно питање следеће – шта чинити у ситуацији када су прекршајни судови у тој мери преоптерећени да је претња застарелости толико велика да многи предмети, заправо, не могу да буду решени? Ту је створен простор за огромну недоследност у примени овог закона и уопште, код примене пореског закона доследност је главни задатак. О томе су говориле и моје колеге.

 Уколико они велики, највећи привредници буду на било који начин заштићени у прекршајном или било ком другом поступку и уколико овај закон буде ишао за тим да се због неких прекршаја затварају доминантно фризерске радње или аутомеханичарске радње, онда је наш страх да је овај закон, са овим драстичним казнама и пооштрењем пореског поступка, нешто што суштински иде ка онима који једва успевају да опстану на овом нашем тржишту и у овом нашем привредном систему. Хвала на пажњи. (Аплауз)

 ПРЕДСЕДАВАЈУЋИ (Игор Бечић): Захваљујем.

 Реч има министар Лазар Крстић. Изволите.

 ЛАЗАР КРСТИЋ: Ево, само кратко да одговорим на ових неколико питања.

 Што се тиче казнене политике, о томе смо већ неколико пута причали. За конкретан пример који сте навели, за неуношење ПИБ-а, и у претходној верзији закона је постојало од 100.000 до 300.000, сада је од 100.000 до 500.000 динара. То је, ако се не варам, везано за тај став, једна од шест ставки и наравно да се регулише интерним Правилником Пореске управе и наравно да се то неуношење ПИБ-а не сматра великим прекршајем. Повећање распона ни на који начин не утиче и не мења се везано за уношење самог ПИБ-а.

 Уношење ПИБ-а, као и ово што сте сугерисали везано да очекујете да ће бити проблема зато што сада Пореска управа има право да подноси пореске пријаве, био је један од механизама да људи просто избегавају, да порески обвезници намерно избегавају да поднесу валидну пореску пријаву како би даље избегавали, улазили у поступке да поднесу порез. То, просто, више нећемо дозвољавати.

 Само неколико ствари да исправимо. Ово што сте рекли, порез на имовину није републички приход и самим тим Пореска управа, ова о којој говоримо, није надлежна, али, са друге стране, не желим да пребацујем кривицу. Потпуно је нормално ако повећате, односно уведете један порески облик, као што је био случај у вези са порезом на имовину, јер се укидао неки други намет, да ћете имати много жалби и реакције, јер се ми углавном жалимо, односно сматрамо да је нешто неправедно, понекад и неосновано, тако да то може да створи неки легал. У сваком случају, не односи се на предмет овог закона.

 Коначно, поменули сте, не знам да ли сте прочитали све одредбе, али порески прекршај, када заврши на суду, за разлику од других прекршајних поступака, застарева тек за пет година, то значи, и то стоји у закону. Стајало је и раније, није било случај.

 Коначно, када причамо о подстицајима, није једина реч. Ту сте у истој реченици на неки начин то изнели, па ми није било сасвим јасно. Није једина реч у економској политици подстицај, што не значи да не треба да их буде. Ја бих рекао да је прва реч пословна клима и то сте навели.

 Овај закон заправо побољшава пословну климу. То је један од оних закона где ја могу да кажем да ми је драго што доносимо тај закон или измене и допуне Закона, а знамо да у овој ситуацији немам баш пуно таквих где ми је драго, него из нужности морамо да предузимамо неке потезе.

 То значи, ми овде прелазимо на електронско подношење пријава. Ево, рецимо, за тај ПИБ. Уколико ви у електронској пријави сада када то попуњавате за обједињену наплату не унесете ПИБ, ви не можете да је поднесете, те само и нема прекршаја. То значајно олакшава пословање и смањује трошкове администрирања пореза.

 Има неколико закона из области финансија. Ово је један од закона који побољшава пословну климу.

 Друга ствар, која је дефинитивно нужна да би се побољшала пословна клима, јесте да се промени начин на који се размишља и управља Пореском управом, што, такође радимо паралелно, што је оперативан процес и процес који нећу да обећавам да може сутра да се промени, јер и сами сте рекли, деценијама је гајен одређени начин одношења према порезима и са једне и са друге стране, и са стране обвезника и са стране Пореске управе и требаће неколико година да се то доведе у ред.

 Повећање казни, као што сам већ рекао и раније и јуче, није мера повећања прихода. Не радимо све, баш, тотално аутистично да бисмо повећали приходе. Напротив, казнене одредбе су прилагођене тако да се не би исплатило да кршите закон за оне прекршаје који нису чисто бирократски, административни, већ се односе на намерно избегавање плаћања пореза или умањивање обавеза. Хвала. (Аплауз)

 ПРЕДСЕДАВАЈУЋИ: Захваљујем, министре Крстићу.

 Реч има народни посланик Никола Јоловић, а нека се припреми народни посланик Јанко Веселиновић.

 НИКОЛА ЈОЛОВИЋ: Поштовани председавајући, поштовани министре, колеге народни посланици, поводом Предлога закона о изменама и допунама Закона о пореском поступку и пореској администрацији треба истаћи да овај закон треба усвојити јер се предложеним изменама предвиђа низ мера, као што су повећање минималних и максималних новчаних казни за пореске прекршаје и овим законом јасно се ставља до знања да ова влада жели да сузбије сиву економију и уведе финансијску дисциплину.

 С обзиром на то да постојећи релевантни и апсолутни распони утврђених казни већином не представљају адекватну санкцију за кршење пореских прописа, како са становишта одвраћања од прекршаја, тако и са становишта штете коју ствара непоштовање пореских прописа, а најнижи износ казни је удвостручен, а највиши упетостручен у односу на сада важеће.

 Распони прописаних казни су прилагођени тежини прекршаја и врсти пореског обвезника, па је у том смислу највећа казна предвиђена за потпуно оглушивање о пореске прописе одређена у распону од 30%, па чак до сто посто од дугованог пореза уз прописани минимум од 500.000 за правно лице, односно 100.000 за предузетнике.

 Оно што треба истаћи је да ће се предложеним изменама порески обвезници контролисати најмање два пута месечно, а посебно треба истаћи да ће се контрола вршити не само радним данима, већ и викендом. Овим законом излази се у сусрет пореском обвезнику да у што краћем року добије сва уверења за која је предао захтеве.

 Предложеним изменама одредбе о општим пореским прекршајима правних лица и предузетника омогућено је да се једним законом, Законом о пореском поступку и пореској администрацији уреди прекршајна одговорност за кршење пореских прописа и тиме се долази до следећег – отклања се недоумица о томе који пропис треба да се примени приликом одмеравања висине казне, обезбеђује се иста санкција за исти порески прекршај и олакшано је поступање судова у прекршајном поступку, јер је прекршајна политика обједињена у једном закону.

 Изменама и допунама овог закона, по угледу на европске и светске законе, усавршава се електронска обрада података у пореском систему и знатно се смањује папирологија и поједностављују се процедуре. Оно што на крају треба нагласити јесте да све ове позитивне ефекте закон омогућава, а држава неће имати никаквих додатних трошкова за његово спровођење. Хвала. (Аплауз)

 ПРЕДСЕДАВАЈУЋИ: Захваљујем, господине Јоловићу.

 Пошто господин Јанко Веселиновић није у сали, реч има Владимир Ђукановић, а нека се припреми Балша Божовић.

 ВЛАДИМИР ЂУКАНОВИЋ: Уважени председавајући, уважени господине министре, морам да похвалим овај закон. Далеко је боље него што је то до сада било, посебно у овом сегменту осавремењивања, у овом информатичком делу, везано за IT. То је нешто што нам је одавно било потребно. Не знам зашто се до сада није уводило, али овако нешто је заиста добро.

 Морам да вам кажем и одмах у старту, волео бих да ваше министарство, пре свега Управа за јавне набавке, и те како обрати пажњу како ће се иначе набављати софтвери у Пореској управи, пошто, искрен да будем, увек тамо мало изражавам сумњу на који начин су се и до сада набављали.

 Што се тиче неких других ствари везано за саме казне, не видим разлога зашто се овде неко љути ако се казне повећају. Слажем се са вама да би морале превентивно да делују, да не кршимо пореске прописе који постоје и наравно да не би смео смисао да им буде да пуните буџет. То је потпуно разумљиво. Смисао казни је да натера те људе да плаћају порез. Не постоји већи патриотизам од тога, него платити порез. Тако морамо да размишљамо.

 Искрено, велики сам присталица да се опходимо према томе као што је у САД. Можете да се одбраните и од тога што сте починили кривично дело, евентуално продаје дроге, не знам чега, али ако не платите порез, ту вам нема спаса, просто, морате да идете у затвор и да сносите санкцију. Морамо да научимо да је платити порез нешто што је апсолутно, апсолутно наша обавеза.

 Оно што бих вас замолио кад говоримо о реформи Пореске управе, знате, када прочитате листу пореских дужника, разумем ова државна предузећа или ова што су у реструктурирању, мада не могу ни то да схватим да им неко годинама није наплаћивао порез, а кад видите одређена предузећа која су ту на листи, па то су све предузећа неких одређених тајкуна и тачно видите да је неко годинама био повлашћен, није морао уопште да плаћа порез зато што је био очигледно добар за одређену политичку опцију и онда је неким људима буквално кожа била огуљена са леђа ако не плате за месец дана порез, а неко је могао да не плаћа годинама. Имали смо пореске дужнике који по 10 година нису плаћали порез. Е, видите, ту бисте морали, ако хоћемо заиста корениту реформу Пореске управе, да смените све начелнике сектора. Апсолутно, од првог до последњег, јер не може ниједан да буде на том месту зато што је дозволио овакав хаос у Пореској управи, да се не плаћа порез.

 Ми имамо један невероватан пример, недавно сам читао, рецимо, начелник тог сектора за игре на срећу и мењачке и девизне послове признао да имамо црно тржиште које је 30% везано, рецимо, у Сектору игара на срећу. То је несхватљиво, то је немогуће, пазите, и ту су чак биле неке одређене полицијске акције. Коначно је кренуло нешто да се ради по том питању, али, знате, имати толико илегално тржиште и толику штету за државу, а седети на том месту, мени је то нешто што је невероватно. Ако хоћемо корениту реформу Пореске управе и опште коренито да се крене у наплату пореза на најбољи могући начин, потребно је заиста да се цела Пореска управа промени и велики сам присталица да се Пореској полицији да већа независност, него што она данас има, зато што би морала заиста оштрије да реагује, посебно према овим људима који изгледа годинама нису плаћали порез, а који су били овако повлашћени, очигледно се селективно вршила наплата пореза.

 У сваком случају, овај закон је добар почетак, мада сам присталица да се донесе један свеобухватан закон о пореском поступку и пореској администрацији који би још неке ствари унапредио. Слажем се са господином Ристичевићем када је малопре рекао ону народну пословицу – овцу можете да шишате више пута, али кад је једном одерете она је готова, тако да не би требало имати, односно схватити пореску политику да неком одерете кожу. Али, заиста, што се тиче оваквих ствари, где ће се унапредити наплата пореза и где ће се то прилагодити неком нашем реалном стању, апсолутно ово подржавам и у дану за гласање, као и цела СНС, ово ћу подржати. Хвала вам. (Аплауз)

 ПРЕДСЕДАВАЈУЋИ: Реч има народни посланик Балша Божовић, а нека се припреми народни посланик Александар Јовичић.

 БАЛША БОЖОВИЋ: Поштовани грађани, колеге народни посланици, председавајући, уважени министре, с обзиром на то да је остало мало времена Посланичком клубу ДС, желео сам одмах на самом почетку да кажем да се после члана 30а додаје члан 30б, који гласи**:** „Банка је дужна да Пореској управи достави у електронском облику податке о: 1) извршеним платним налозима за исплату...“ 2) уплаћеним новчаним средствима на девизне рачуне физичких лица...“ 3) о уплатама на рачун обвезника пореза на доходак грађана по основу прихода од самосталних делатности...

 „У погледу заштите података о личности Пореска управа дужна је да поступа на исти начин као и орган који јој је те податке доставио, односно у складу са законом којим се уређује заштита података о личности.“ Рекао бих пре свега да ово није дозвољено, није у складу са Законом о зашити података о личности. Ово је разлог због кога ће Посланичка група ДС поднети жалбу Поверенику за информације од јавног значаја и заштиту података о личности, иако је тим законом предвиђено да у члану 13. орган власти обрађује податке без пристанка лица, ако је обрада неопходна ради обављања послова из своје надлежности одређених законом у циљу остваривања финансијских интереса државе.

 Овде се не ради о обради података о једном или одређеном броју конкретно одређених или одредивих лица, већ о неодредивом кругу лица, и то не би смело да буде дозвољено. Овде је предлагач, односно господин Крстић, дужан да објасни грађанима Србије – какав је степен заштите података грађана и њихове документације у Пореској управи.

 Према свему што се до сада зна, већ годинама та заштита практично и не постоји. Када су подношене информативне пореске пријаве, оне су само буквално бацане по канцеларијама централне пореске управе. По њима је могло да се гази, колико их је било, а лично сам имао прилику да слушам о свему томе, иако се тврдило да ће се вршити посебна енкрипција и посебно заштита. И ко зна ко је све имао приступ тако осетљивим подацима грађана Србије?

 Овде имамо ситуацију да ће неограничен број људи имати приступ најосетљивијим подацима…

 (Председавајући: Време.)

 … дословно, свих грађана Србије, те сваки грађанин има са разлогом право да брине и о својој безбедности. Захваљујем. (Аплаудирање)

 ПРЕДСЕДАВАЈУЋИ: За реч се јавио министар финансија, господин Лазар Крстић. Изволите.

 ЛАЗАР КРСТИЋ: Хвала вам на овој сугестији. Ми јесмо консултовали Повереника за информације од јавног значаја и заштиту података о личности у изради овог закона, што само говори о томе да смо дуго радили на припреми овог закона и у складу са њим смо и формулисали, како ми сугеришу, то јест дошли до ове формулације. Они јесу имали сугестију на један Нацрт, ранију верзију. Ту смо сугестију уважили и додали, односно у складу са Законом којим се уређује заштита података о личности, управо, како бисмо омогућили да се поступа у складу са законом и да је приватност заштићена.

 А, иначе, члан 30б се уводи како бисмо могли на ефикасан начин да контролишемо девизно пословање у складу са другим релевантним законима, а што је био предмет расправе у овом парламенту, верујем са свих страна, већ неколико пута, уосталом и у последњих десет месеци.

 Само да одговорим на ове претходне коментаре. Везано за борбу против сиве економије – нисам присталица тога да треба, а мислим да се то види по начину на који се понашам у Министарству финансија, и у осталим органима који су у саставу Министарства финансија, управама… не мислим да је решење доћи и променити све преко ноћи, иако су на нека осетљива места у државним органима, то сви знамо, долазили људи по политичкој линији. Поборник сам тога да државни органи треба да буду стручне службе, а политичари, односно они који су постављени на политичка места јасно су дефинисани. То су**:** функционери, министри, државни секретари итд. Они треба да управљају системом који, у принципу, не би смео да се мења.

 С тим у вези, мислим да људе треба вредновати на основу њихових резултата. И слажем се да резултати у претходном периоду нису нужно у многим сегментима друштва, па тако у и у Пореској управи, били задовољавајући, али без намере да неког конкретно браним или хвалим, мислим да треба имати у виду да смо врло често, када говоримо о наплати пореза, доносили законе који спречавају наплату пореза, као што је Закон о приватизацији, који уводи фирме у реструктурирање, те не можете очекивати да се од тих фирми вршила наплата.

 Али, са друге стране, такође, хоћу да кажем да постоје одређени сегменти, сегмент борбе против сиве економије јесте један сегмент где се нарочито захтева много више од самог надлежног министарства, где се заправо захтева сарадња са другим различитим органима који се баве, верујем да се ту слажемо, разговарали смо о томе, сузбијањем криминала, како би се сузбила сива економија. Тако да мислим да ми предузимамо, и сами сте рекли, свакако то још увек није довољно, али предузимамо неке кораке и што се тиче игара на срећу, део одредби смо променили у оквиру овог закона, како бисмо то омогућили, као и у оквиру других сегмената борбе против сиве економије. У том домену мислим да ће бити резултата у будућности, али не може се врло јасно, то јесте проблем, показати прстом на некога ко је одговоран за то, на једну особу.

 И коначно, на ваш одговор и сугестију, везано за јавне набавке као такве, слажем се, и то је још једна ствар, хоћу да кажем ту има пуно ствари које треба унапредити како би се процес учинио, са једне стране, транспарентнијим, али, рекао бих, и ефикаснијим, такође, у смислу да осигурамо да одређене ствари које можемо да набавимо можемо да их набавимо брзо и када су нам потребне.

 У том смислу Министарство финансија ће предузети оно што је у његовој надлежности, односно у нашој надлежности, а то је законодавни оквир, да сада након што је закон у примени већ извесно време уземемо у обзир сугестије корисника, односно оних чије пословање, а то је пословање читаве државе, јел', тај закон регулише, како бисмо то унапредили, али, желим да будем врло јасан да Управа за јавне набавке, ту постоје забуне, није тело Министарство финансија, већ је орган испод саме Владе. Министарство финансија као такво, осим регулативног оквира нема ингеренције над процесом јавних набавки. Хвала.

 ПРЕДСЕДАВАЈУЋИ: Захваљујем, господине Крстићу.

 Реч има народни посланик Владимир Ђукановић, реплика. Изволите.

 ВЛАДИМИР ЂУКАНОВИЋ: Господине Крстићу, драго ми је да сте ми на ово одговорили. Слажем се са вама у свему. Само, морам да констатујем, да бисмо се разумели, у животу се цени резултат. Верујем да сте то научили у Сједињених Америчким Државама где сте се и школовали Увек се цени резултат!

 Малопре сам поменуо једног господина из Пореске управе, не што имам нешто против човека, већ се бавим том облашћу и случајно ми је то запало за око и видео сам његову изјаву. Чак, мислим да је он доста добрих ствари урадио тамо, пошто пратим читав тај сегмент, али морамо да водимо рачуна о томе какви су резултати људи који су до сада били у Пореској управи. Грађани према њима имају изузетно велико неповерење, зато што се јасно види да је било очигледно селективно примењивање према коме ће се упутити пореска полиција или према коме ће се ићи са наплатом пореза, а ко ће, наравно, моћи да послује годинама и да не плати уопште порез.

 Из тог разлога зато што су многи од њих годинама на одређеним функцијама присталица сам да буду промењени и да дођу неки као што ви кажете – стручни људи који ће радити на послу наплате пореза, односно у интересу Републике Србије. А верујем, кад им узмете мерило, кад им погледате резултате, сложићете се са мном, да ипак неке одређене реформе посебно у том правцу морају данас да се догоде. Хвала.

 ПРЕДСЕДАВАЈУЋИ: Захваљујем, господине Ђукановићу.

 Реч има министар Крстић. Изволите.

 ЛАЗАР КРСТИЋ: Само врло кратко. Слажем се са вама. Зато и хоћемо да уведемо систем јасних перформанси које ћемо пратити за све. Хоћу да кажем две конкретне ствари. Једна јесте, то је ово што сам малопре сугерисао, да врло често разлог због којег смо имали такво дискреционо поступање нису биле одлуке самих службеника на нижим нивоима или чак на врху Пореске управе, него су биле инструкције које су долазиле са политичких позиција. То је нешто за шта мислим да смо од реконструкције претходне владе променили, а друга ствар коју хоћу да кажем, нећу се мешати у кадрирање у Пореској управи.

 Постављен је нови директор Пореске управе, и нови директор Пореске управе у складу и са оним што он буде мислио да је и резултат претходног рада и на основу онога што он планира за будућност одлучиваће о томе ко треба да буде, а наравно све у складу са законом, на којој позицији и на који начин ће и у будућности мерити њихове резултате.

 ПРЕДСЕДАВАЈУЋИ: Реч има народни посланик Александар Јовичић. Изволите.

 АЛЕКСАНДАР ЈОВИЧИЋ: Поштовани председавајући, господине министре, народни посланици, пре свега желим да дам подршку овим изменама и допунама закона.

 Сматрам да је ово још један закон ка успостављању јаког и стабилног економског система у Републици Србији. Оно што је важно, ово је наставак оног закона који је јуче ступио на снагу, а то је Закон о измени и допуни Закона о порезу на доходак грађана. Као што знате Влада Републике Србије кренула је и заиста жели да допринос да што бољим условима у привредном амбијенту, привредницима и привредним субјектима како бисмо подстакли нова запошљавања и како бисмо коначно изашли из овог мрака који је наслеђен од 2000. године.

 Такође, овај закон мора да направи јасну паралелу између оних који су савесни и плаћају порез држави Републици Србији и оних који то нису, јер морамо направити паралелу између оних који мисле да су паметни и оних који испадају глупи.

 Пре свега, да бисмо консолидовали наш буџет морамо равноправно да се понашамо према свима, без било каквог уступка, било каквих привилегија и, коначно, мислим да ћемо изменама и допунама овог закона постићи тај ефекат.

 Желим, такође, да подсетим да је Србија у рангу оних земаља које наплату пореза врше до висине од 65%, а оно што је важно нагласити то је да је наплата у земљама ЕУ на нивоу од 85%. Ако то претворимо у бројеве наша земља сваке године изгуби око 2,5 милијарди евра, што је на десетогодишњем нивоу, отприлике, 25 милијарди евра, висина целог јавног дуга наше земље.

 Неки посланици покушавају то да пребаце на ову владу да ће ту бити неких мањкавости. Не можете нешто што се није урадило и где смо изгубили десетине и десетине милиона евра пребацити на неку владу која жели да реши те проблеме и која је одговорна.

 Први разлог зашто треба подржати ове мере свакако јесте усклађивање са осталим законима, пре свега мислим на Закон о прекршајном поступку, на Кривични законик и на Закон о кривичном поступку, јер ћемо коначно имати правни систем и вратити веру и сигурност у све привреднике у овој земљи, како оних који се баве приватним бизнисом тако и оних који су у јавном сектору. Морамо успоставити такав систем да наша јавна предузећа, као и приватна предузећа имају потпуно исте услове и да буду конкуренти на тржишту, без фаворизовања било кога.

 Такође, концепт државе свакако јесте заснован на приходима, а после у улагања у инфраструктуру, школе, вртиће и све оно што је потребно нашим грађанима. Навешћу концепт једног система којем тежимо, а то је Савезна Република Немачка која има приход од пореза 268 милијарди евра. Они већ имају пројекцију за наредну годину да тај приход повећају за девет милијарди евра, што је око 4% од целе наплате пореза. Шта рећи? То је једна озбиљна земља која увек иде корак даље, и корак по корак жели да побољша и успостави што бољи економски систем у својој земљи. Србија мора да тежи таквим системима. Србија мора сваког дана, камен по камен, да гради брдо да бисмо стигли и имали срећнију и бољу будућност.

 Такође, овај закон обесхрабрује неплаћање пореза и оно што је важно, малопре сам нагласио, коначно ћемо имати четири групе када говоримо о преским прекршајима, што неће дозволити произвољност да један суд, на пример у Новом Саду, различито пресуди у односу на Ниш или неки други град. Тачно ће се знати категорије на који начин ко колико дугује и коју казну мора да трпи зато што не плаћа порез. Казне су уједначене и прилагођене суми и величини предузећа. То је оно што Србија мора да уради у наредном периоду са сетом свих закона, који ће доћи веома скоро, како бисмо до краја године, много брже, заиста спровели јаке реформске законе који ће следеће године дати одређене резултате.

 Са друге стране, чуо сам овде, и јуче и данас, одређене критике оних чији новонастали председник њихове странке каже да једини концепт који они морају да имају јесте тајна влада или влада у сенци. Заиста не знам шта то значи, с обзиром на то да живим у овој земљи од рођења. Видео сам да постоји влада у сенци у периоду од 2008-2012. године, Влада када је Кисинџер, како је јуче рекао један посланик, водио ову земљу и био председник те владе, сматрам да је била и тада влада у сенци. Али, чланови те владе у сенци вас су убедили да не гласате за овакав закон из разлога што су они на сваки могући начин ескивирали плаћање пореза овој земљи, пре свега што су уз помоћ оних који су били у јавној транспарентној влади обезбедили све могуће привилегије, затим су у тој тајној све те привилегије наплатили, а онда држави нису дали ништа.

 Ми не желимо концепт било какве владе у сенци, тајновите владе. Желимо концепт Владе која је пре свега отворена према грађанима, транспарентна и која каже да је концепт наплате пореза у овој земљи потребан и ако то сведемо на оно банално, свакога дана када нешто купите у радњи или у продавници уколико вам неко не изда фискални рачун, то је сасвим сигурно сваке године на десетине школа мање, вртића, ауто-путева и остале инфраструктуре која је потребна нашим грађанима у Републици Србији.

 Зато вас молим да кренемо сви пре свега од нас самих, од наших умова и да мењамо оне навике које су нас довеле довде у протеклих 15 или 20 година, да се коначно уозбиљимо и кажемо да желимо да се упоређујемо заиста са успешним системима које можемо наћи у примерима земаља ЕУ, наравно, и да заборавимо више владе у сенци и тајновите владе, јер је то прошлост Републике Србије. Хвала. (Аплауз)

 ПРЕДСЕДАВАЈУЋИ: Реч има народна посланица Миланка Јевтовић Вукојичић, а нека се припреми народни посланик Марко Атлагић. Изволите, госпођо.

 МИЛАНКА ЈЕВТОВИЋ ВУКОЈИЧИЋ: Уважени министре са сарадником, колеге посланици и посланице, поштовани грађани Србије, порески систем и пореска администрација је један од стубова уређених демократских и зрелих земаља западне Европе и света. Република Србија, односно њена влада желе да наша земља буде и уређена, и демократска, и зрела држава. Један од начина остваривања и приближавања том путу свакако јесте уређен закон који се тиче пореског поступка и пореске администрације.

 Наравно да то није посао који се може решити за један дан. Урушавање економије, односно темеља ове државе почело је још од 2000. године. Наравно да је са урушавањем темеља, односно са урушавањем економског система дошло и до урушавања свих осталих сегмената друштва, а између осталог и урушавања пореског система. Пореска администрација треба да буде ефикасна, пореска наплата, такође, ефикасна. Плаћање пореза у уређеним демократским земљама је питање које се не поставља. То је дужност и обавеза сваког грађанина, сваког предузетника и свих у држави.

 Један од основних разлога доношења ових измена и допуна Закона о пореском систему и пореској администрацији јесте свакако усаглашавање са Законом о прекршајима, Законом о кривичним делима, обједињавање свих прекршаја, а ради стварања правне сигурности и ради избегавања нестабилности која је, нажалост, у овој облати и те како у неком ранијем периоду и ранијим деценијама била присутна.

 Увођење електронских пријава пореских свакако ствара могућност за смањење онога – ти ми се свиђаш, ти ми се не свиђаш, него се на јединствен начин уређује начин подношења пореске пријаве. Исто је значајно што је уређено етапно подношење ове електронске пореске пријаве из разлога што је неопходна додатна едукација запослених у пореским управама, али и додатна едукација пореских обвезника. Оно што бих посебно хтела да похвалим, а тиче се измена и допуна овог закона, то је транспарентност и правна сигурност. Правна сигурност је један од основних темеља сваке државе. Та правна сигурност јесте утемељена и стављена и у ове измене и допуне закона у смислу јасних процедура, јасних поступака, јасних и конкретних законских одредби.

 Што се тиче транспарентности, похвалила бих члан 3. који мења члан 7. постојећег Закона, а који се односи на то да је Пореска управа дужна да квартално, а до сваког петог у месецу за наредни месец на својој интернет страници објави име и презиме, ПИБ и износ који је већи од 20 милиона за правна лица, односно износ који је већи од пет милиона за предузетнике, јер наравно да на такав начин избегавање пореских обавеза и те како урушава функционисање државе.

 Циљ ове владе је да се створи стабилна држава и да нико у овој држави не може да нарушава њено функционисање. Такође на овај начин даје се и подстицај, односно даје се на неки начин сатисфакција оним правним лицима и предузетницима који уредно и на време измирују своје пореске обавезе, али су изложени нелојалној конкуренцији од оних правних лица и предузетника који делимично или уопште не плаћају порезе.

 Сем измена и допуна овог закона, који свакако иде у правцу смањења сиве економије, а смањење сиве економије јесте један од приоритета економске политике и јесте један од приоритета ове владе и СНС ће свакако у дану за гласање то подржати. Морам се осврнути само на један аспект Финансијског уговора који је између Републике Србије и Европске инвестиционе банке, а за унапређење рада правосудних органа, односно то је пројекат који се односи на унапређење инфраструктурних објеката. У питању су 22 потпројекта. Три највећа налазе се у Београду. То је реконструкција и реновирање Палате правде, реконструкција и реновирање Војнотехничког института и изградња новог крила у згради Специјалног суда, а за потребе правосудног система, јер јачање инфраструктуре у области правосудног система и то и те како доприноси правди грађана Србије.

 Наравно да су три најзначајнија објекта везана за Београд, али је укупно 22 потпројекта и реновирања, адаптације и привођење намени. Радиће се и у другим градовима Србије.

 Нема дилеме да ће СНС сва три предлога закона у дану за гласање подржати. Хвала.(Аплауз)

 ПРЕДСЕДАВАЈУЋИ: Реч има народни посланик Марко Атлагић, а нека се припреми народни посланик Драган Николић.

 Изволите, господине Атлагићу.

 МАРКО АТЛАГИЋ: Поштовани председавајући, уважени господине министре, поштовани народни посланици, поштовани грађани Србије, како знамо, премијер Републике Србије, господин Александар Вучић је у априлу 2014. године, приликом избора Владе Републике Србије поднео народним посланицима, у овом високом дому, експозе на 52 густо куцане странице папира. Тај експозе је најтемељитији и најтранспарентнији и највећи експозе у модерној историји Србије, боље речено, од времена Матеје Ненадовића – 1805. године до данас.

 Премијер Владе Републике Србије, господин Александар Вучић, у свом експозеу је на страници пет, поред осталог, посебно нагласио да је „модернизација Србије“ кључна реч за Србију у наредној деценији, без обзира на то о каквој се врсти реформи говори, економској, здравственој, просветној или било којој реформи у нашем друштву. У ту сврху, на 19. страници експозеа премијер је набројао законе који ће се мењати у сврху модернизације Србије, а међу њима и Закон о пореском поступку и пореском администрацији.

 Поштоване даме и господо, и наравно ево нашао се јуче и данас у скупштинским клупама пред народним посланицима и целокупном српском јавношћу. Дакле, по систему – речено, урађено, тако то ради СНС.

 Овај предлог закона о пореском поступку и пореској администрацији омогући ће бољу наплату пореза и довести до боље претпоставке за стварање бољег економског амбијента, што ће се сигурно одразити и на прилив нових инвестиција у будућности.

 Шта то није добро у постојећем закону, који је креирала бивша власт бившег режима? Није добро у постојећем закону, који је креирала бивша власт бившег режима, што је постојала неуједначеност, необједињеност и недовољна оштрина прекршајне политике на пољу пореских прописа и неусаглашеност Закона о пореском поступку и пореској администрацији са Законом о прекршајима. Друго, није добро што постојећи закон бившег режима није успоставио правила која би обесхрабрила осигурање пословне ликвидности ненаплаћивања пореза. Треће, није добро што постојећи закон бившег режима о пореском поступку и пореској администрацији није створио правни оквир за даљњу афирмацију осавремењивања услуга пореским обвезницима и рада Пореске управе.

 Шта је то, поштоване даме и господо народни посланици, што ће донети овај нови предлог закона нове Владе Републике Србије? Добро је што ће овај нови закон обезбедити уједначавање, обједињавање и поштовање прекршајне политике на пољу пореских прописа и усаглашавање Закона о пореском поступку и пореској администрацији са Законом о прекршајима. Друго, добро је што ће овим владиним законом бити створен правни оквир за даље информатичко осавремењивање услуга пореским обвезницима, а и рада Пореске управе у целини. Треће, добро је што ће овим законом бити успостављена правила која ће осигуравати решавање једног дела проблема који су се јавили у досадашњој примени закона и усаглашавање Закона о пореском поступку и пореској администрацији са другим законима, у првом реду Кривичним закоником и Законом о кривичном поступку. Четврто, добро је што је ово један системски закон. Пето, добро је што је овај закон први корак Владе Републике Србије у реформи пореског система у борби против сиве економије. Шесто, добро је што ће примена овог закона допринети борби против утаје пореза, односно борби против ниске стопе наплате пореза. Седмо, добро је што ће се применом овог Закона о пореском поступку и пореској администрацији повећати контрола Пореске управе.

 Поштоване даме и господо народни посланици, немам намеру више говорити о овом закону пошто га је тако подробно јуче образложио господин Верољуб Арсић, овлашћени представник Посланичке групе СНС, тако да би свако моје даље образложење било сувишно.

 Поштовани грађани Србије, све у свему, Србија ће добити један модернији, један конзистентнији, један транспарентнији Закон о пореском поступку и пореској администрацији, чије ће одредбе бити усаглашене са прописима ЕУ и нашом економско-финансијском теоријом и праксом. Овај закон ће засигурно бити један мали каменчић у мозаику који ће бити једна од претпоставки модернизације Србије, за коју се тако здушно залажу, како Влада Републике Србије и њен премијер, господин Александар Вучић, тако и председник државе Србије, господин Томислав Николић и СНС у целини.

 Даме и господо народни посланици, позивам вас све, позицију, а посебно вас, господо из опозиционих клупа, да у дану за гласање дате свој глас за овај закон, јер ћете тиме бар мало допринети модернизацији наше земље на чему ће нам грађани Србије заиста бити захвални. Хвала. (Аплауз)

 ПРЕДСЕДАВАЈУЋИ: Захваљујем, господине Атлагићу. Реч има народни посланик Драган Николић, а нека се припреми народни посланик Бобан Бирманчевић.

 Изволите, господине Николићу.

 ДРАГАН НИКОЛИЋ: Господине председавајући, поштовани министре, даме и господо народни посланици, уважени грађани Србије, господине министре, ви нисте често били у овој сали, али могу да вам пренесем нека искуства која сам као народни посланик стекао у овом другом мандату, а то је једна обрнута пропорција – што бољи закон дате или што бољи предлог закона о изменама и допунама закона дате, то је већа и жешћа реакција опозиције.

 Реакција коју смо слушали јуче од овлашћеног представника опозиције, а и данас, од опозиционих посланика, показује да је овај предлог измена и допуна Закона о пореском систему и пореској администрацији, односно пореском поступку, пун погодак и да сте управо урадили оно што је циљ ноформиране Владе, а то је борба против сиве економије, против тог рака који разједа и администрацију, буџет Републике Србије и не дозвољава да кренемо напред. Очигледно је да сте подробно размотрили све оно што се у последњих 10 година радило у овој области и да сте овог пута дали велики број предлога који су веома конзистентни.

 Могу то да кажем и из личног примера, будући да више од 25 година плаћам порез и да смо имали разне периоде и велике амплитуде у пореској политици, у доношењу пореских решења. Имали смо и неки срећни период инфлације, срећан период за нас који смо плаћали порезе, а који нисмо морали ништа да платимо. У исто време, радујући се због те своје личне среће и личног задовољства, заправо, појели смо ову државу. Појели смо је зато што нисмо пунили буџет, зато што смо мислили да може да се живи на туђ рачун и зато што смо хтели да неко други уместо нас плаћа. Тога више наравно да неће моћи да буде и очигледно да је ово први корак у борби против те сиве економије. Очигледно да је сврха овог доношења закона смањивање административних трошкова, што нама пореским обвезницима у сваком случају чини добро.

 Такође, унапређење ефикасности контроле и наплате. Зашто се неко љути због овога? Зашто то некоме смета? Свако ко буде хтео да дође у моју канцеларију, ко буде хтео да дође у било коју фирму, треба да дође два пута месечно, може и три пута. Ако ја радим исправно, ако пријављујем порез, ако га плаћам, не постоји ниједан разлог да постоји страх код мене. Такође, на тај начин јача се правна сигурност, на тај начин се ствара једна предвидивост и то је оно на чему желим да инсистирам код вас.

 Желим да у 2015, 2016. и надаље, знајући да ћете још дуго бити министар финансија, имам једну предвидивост пореске политике. Желим да знам да у 2015. години имам повећање пореза од 50 или од сто посто, уколико ви мислите да је то потребно да би се попунио буџет, али хоћу да то знам у овој години, да бих могао да одлучим да ли ћу се бавити овим послом и надаље.

 У том смислу, мислим да и овај штрајк адвоката, који на неки начин потреса правосуђе у Републици Србији, јесте један сигнал не да су адвокати против ове владе, истичем једну чињеницу да су скоро сви адвокати у Адвокатској заједници у Врању у СНС, да су сви подржали на овим изборима СНС и да у потпуности подржавају Вучићеву Владу и наравно желе да плате порез, а то су чинили годинама. Али, желе да тај процес буде предвидив, да тачно знају да ће у овој години плаћати порез онолико колико је предвиђено у претходној години, а да се за наредну годину припреме у износу који Министарство финансија сматра да треба да буде повећано или можда смањено. Можда у једном тренутку одлучите да ми адвокати можда и не треба да плаћамо толики порез. У том смислу, мој апел је да у разговорима са адвокатима, ви као министар финансија и господин Селаковић као министар правде, изнађете решење, договорите се и кренете, односно да се адвокати врате у судницу где им је посао, да функционише правосудни систем и да ми имамо једну мирну ситуацију где ћемо моћи да наставимо да радимо.

 Стога поздрављам овај закон и као порески обвезник и као адвокат и као народни посланик. У дану за гласање даћу глас за овај закон. Хвала. (Аплауз)

 ПРЕДСЕДАВАЈУЋИ: Захваљујем, господине Николићу.

 Реч има народни посланик Бобан Бирманчевић, а нека се припреми народна посланица Љубица Мрдаковић Тодоровић.

 БОБАН БИРМАНЧЕВИЋ: Поштовани грађани, поштовани председавајући, поштовани министре, поштоване колеге посланици, Влада је дала један изузетно квалитетан и пре свега према грађанима ове Србије одговоран Предлог закона о изменама и допунама Закона о пореском поступку и пореској администрацији, који ће пре свега увести дисциплину и ред у процесима обрачуна и наплате пореза, са једне, и што је још важније, у процесу санкционисања и процесуирања оних који не плаћају порез, са друге стране.

 Ефикасност контроле наплате и контроле оних који нису платили је управо оно што би требало свима нама, како позицији, тако и опозицији, да буде основни показатељ зашто гласати за овакав предлог закона. Ово је један од начина да се пре свега заштите и грађани, а самим тим и они привредни субјекти који плаћају порез. Неплаћање пореза не може се исплатити, нити на краћи, нити на дужи рок, ниједном привредном субјекту. Управо транспарентност која ће бити обезбеђена увидом у то ко није платио порез, ко ће бити санкционисан по питању тога и које ће мере бити предузете други показатељ је због кога овај закон треба подржати, односно изгласати.

 Пре свега, морамо имати у виду да су они који до сада нису плаћали порез били заштићени, не зна се ни којим законом, ни којим начином, али се зна резултат да су пореска дуговања у многим јавним, не јавним, пре свега мислим у реструктурираним предузећима, односно у продатим и приватизованим предузећима умногоме надмашила тренутну вредност тих предузећа. Стварање климе за плаћање пореза у овој држави је један од основних задатака ове владе. Као што се мора платити струја, као што се мора платити телефон и вода, тако се мора платити и порез.

 Оно што је био основни задатак у свим областима, па и у овој области, пре свега је прецизно евидентирање пореских обвезника и други корак је прецизно евидентирање оних који су платили порез и оних који нису, као и што бржа реакција и спречавање да то у неком наредном периоду потраје. Не може се дозволити да пореске управе буду плен поделе политичких странака, као што је било ранијих година. Самосталност и пре свега потпуно одлучивање у складу са законом, у складу не само са овим законом о пореском поступком, него и са свим другим пореским законима, биће основна смерница пословања свих пореских управа и самим тим имаћемо и сигурност у томе да су они који су платили порез заштићени од оних који тај порез не плаћају.

 Оно што је јако битно рећи, то је да је о овом предлогу закона који ће увести пореску дисциплину речено све сасвим довољно, наравно, од нашег овлашћеног представника и од стране министра, и у име посланичке групе захваљујем министру на добром и јасном образложењу.

 Оно што је битно јесте да ће посланици и СНС подржати овај предлог, али позивам и опозицију да коначно схвати да је ово један од кључних закона који ће дати сигурност и грађанима и људима који су доносиоци одлука да у овој држави може да се уведе ред и у ову једну овако озбиљну и комплексну област као што је Пореска управа, односно наплата пореза и, поновићу још једном, процесуирање оних који тај порез не плаћају, чиме директно угрожавају како опстанак предузећа, тако и опстанак и будућност грађана. Хвала. (Аплауз)

 ПРЕДСЕДАВАЈУЋИ: Реч има народна посланица Љубица Мрдаковић Тодоровић, а нека се припреми народна посланица Дубравка Филиповски.

 ЉУБИЦА МРДАКОВИЋ ТОДОРОВИЋ: Хвала. Председавајући, поштовани господине министре, колегинице и колеге народни посланици, пред нама је реформски предлог закона који на јединствен и свеобухватан начин уређује материју плаћања пореза кроз порески поступак и поступање пореске администрације како према правним лицима и предузетницима пореским обвезницима, тако и према осталим државним органима са којима је сарадња неопходна.

 Уколико се осврнемо на досадашња искуства из пореске праксе, наравно, ту не мислим на висину пореских стопа, већ на свест и дисциплину пореских обвезника да измирују своје обавезе прописане законом, са жаљењем можемо констатовати да су се многи привредни субјекти у Републици Србији више бавили проблематиком како да не плате порез, а не како да га плате.

 Велика већина пореских обвезника измиривала је своје обавезе доста, често и по цену личног комодитета или занемарујући друге обавезе из своје пословне политике, али, признаћете, постоје привредници, небитно да ли су они велики или мали, небитно да ли су предузетници или правна лица, који годинама не измирују своје пореске обавезе, где као крајњи резултат имамо слаб прилив новца у државну касу, из које би опет да захвате ко колико може, а да у исту не оставе ништа.

 И, зашто би поједини обвезници пореза били дискриминисани у односу на оне који избегавају да плате порез? Да ли делујемо озбиљно као држава када дозвољавамо да они који не плаћају порез могу мирне душе да наставе са својим пословањем, а да, притом, не очекују никакве санкције? Који је мотив оних који плаћају порез свесни да постоје и они други који то не раде?

 Камате на порески дуг очигледно да се нису показале као довољна санкција за несавесне платише, па смо приморани да уведемо строжу контролу наплате пореза и адекватније санкције за оне који своје обавезе не испуњавају благовремено или их уопште не испуњавају. Избегавање плаћања пореза негативно се рефлектује на бројне друштвене сфере, посебно на финансирање буџетских давања која су јако битна за нормално функционисање државе, а ту пре свега мислим на здравство, просвету, војску, полицију итд.

 Пред овом владом и овом скупштином стоје велики пројекти чија реализација захтева и одређена материјалан средства. Да се подсетимо, недавно смо усвојили већи број закона који потврђују споразуме о зајму између Републике Србије и Европске и Светске банке за обнову и развој о ревитализацији путне мреже у Србији и сигурна сам да би позајмљена средства била мања да је било више пара у буџету, односно да се порез наплаћивао онако како треба, а не како ко хоће.

 На крају, хтела бих да кажем да знам да смо ми још увек далеко, али не задуго, од оне енглеске пословице – „сигуран као порез, несигуран као смрт“, односно да су плаћање пореза и смрт једино извесни, али сам сигурна да ће стриктна, доследна и одговорна примена предложених законских решења и те како увести ред међу пореске обвезнике, побољшати наплату пореза, обезбедити пословање под истим тржишним условима и сиву економију свести на минимум, тако да ће СНС у дану за гласање подржати ове предлоге закона. Хвала. (Аплауз)

 ПРЕДСЕДАВАЈУЋИ: Реч има народна посланица Дубравка Филиповски, као последњи пријављени говорник на листи.

 ДУБРАВКА ФИЛИПОВСКИ: Господине председавајући, колеге и колегинице народни посланици, уважени грађани Србије, ево, приводимо крају расправу о овом закону у пленуму и могу да кажем да је за мене ово један од важних системских закона који за циљ има повећање ефикасности администрације, са једним крајњим циљем – повећање прихода пореза и сузбијање сиве економије.

 Очекујем да ће овај закон имати позитивне ефекте у примени, пре свега када је у питању смањење административних трошкова, унапређење ефикасности контроле и наплате пореза, јачање правне сигурности, која је пре свега неопходна у овом тренутку, а за јачање правне сигурности неопходно је и појачавање обима и интензитета како теренске, тако и канцеларијске контроле код пореских обвезника, што се и наглашава у предложеном решењу закона.

 Заиста очекујем да овај закон коначно уведе ред и хармонизује деловање државних органа, а кад то кажем пре свега мислим на АПР и Пореску управу, и установи прецизније процедуре за размену података којима ови органи располажу по службеној дужности.

 У супротном имаћемо и даље ситуацију каква је до данас често присутна у пракси услед неадекватне комуникације између органа државне управе, јер се врло често јављају контрадикторне чињенице и пред ову расправу добила сам писмо једног грађанина који ме замолио да изнесем као пример како се до сада поступало, управо његов случај.

 Наиме, он живи у иностранству и већ осам година је наследник одређене непокретности и за то има одлуку суда. Међутим, с обзиром на то да није лично отишао у Пореску управу да попуни одређене обрасце он се још увек у Пореској управи не води као наследник одређене непокретности. Парадокс је у томе што је у катастру уписан као искључиви власник непокретности.

 Тако да верујем да ће се предложеним решењима у овом закону исправити ове нелогичности, као и чињеница да ће се порески акт који је упућен физичком лицу применом овог закона сматрати достављеним и када се уручи пунолетном члану његовог домаћинства. Дешавало се до сада да се решење о утврђивању пореза на имовину које гласи на давно преминуло лице не жели уручити члану његовог домаћинства, да се враћало уназад по неколико пута чиме се наследници максимално компликовано извршење пореске обавезе.

 Такође, сматрам да добрим предложеним решењем и члан 59. којим се јединица локалне самоуправе обавезује да у року од пет дана по истеку календарског месеца достави Пореској управи назив, односно име и презиме и ПИБ обвезника пореза на имовину, као и подаци из пореских пријава који су од значаја за утврђивање пореза на имовину, као и подаци о наплати тог пореза, чиме се додатно врши хармонизовање битних података.

 Жао ми је што у овом предлогу закона није уврштено нешто што сам наглашавала и дискутовала када се у овом виском дому расправљало о Закону о заштити потрошача. То је моје лично искуство и већине грађана који када плаћају порез на своју имовину имају проблем са чињеницом да им се наплаћује затезна камата до тренутка док у Пореској управи не буде евидентирано да су они плаћали порез. Мислим да је и у овом предлогу закона та нелогичност могла бити исправљена.

 Имала бих још једно питање за вас, о томе се у последње време много говори – да ли постоји могућност да се у неком наредном периоду укине порез на хуманитарну помоћ и када су у питању домаће фирме. Знамо да су стране фирме ослобођене тог пореза. Знам да је то питање пре неки дан постављено и премијеру Александру Вучићу. То се просто очекује, јер не можемо искључити да ово буде последња елементарна непогода и сигурно ће тих хуманитарних помоћи бити и даље, па многи власници приватних фирми очекују, просто, да ли неком уредбом, да уопште размотрите ово питање и да Министарство финансија да један одговор на ово питање.

 У сваком случају Посланичка група НС ће у дану за гласање подржати овај закон. Хвала.

 ПРЕДСЕДАВАЈУЋИ: Захваљујем госпођи Филиповски.

 Пошто на листама посланичких група више нема пријављених за реч, пре закључивања заједничког начелног и јединственог претреса, питам, да ли желе реч председници, односно представници посланичких група или још неко ко није искористио своје право из члана 96. Пословника? (Не)

 Сагласно члану 98. став 4. Пословника закључујем заједнички начелни и јединствени претрес о Предлозима закона из тачака 1, 2. и 3. дневног реда.

 Настављамо са радом у 14.00 часова о заједничком јединственом претресу по тачкама од 4. до 10. дневног реда. Захваљујем.

 (После паузе – 14.10)

 ПРЕДСЕДНИК: Поштоване колеге, настављамо са радом заједничког јединственог претреса о предлозима закона из тачака од 4. до 10. дневног реда.

 Поред представника предлагача Ивице Дачића, првог потпредседника Владе и министра спољних послова и Братислава Гашића, министра одбрана, позвала сам да седници присуствује и Зоран Ђорђевић, државни секретар у Министарству одбране, Драган Момчиловић, помоћник министра спољних послова, пуковник Милан Коњиковац, који заступа начелника Управе за међународну војну сарадњу у Министарству одбране и Ненад Маричић, саветник у Министарству спољних послова.

 Сагласно Одлуци Народне скупштине да се обави заједнички јединствени претрес о предлозима закона из тачака 4, 5, 6, 7, 8, 9. и 10. дневног реда, а пре отварања заједничког јединственог претреса, подсећам вас да сходно члану 97. Пословника Народне скупштине, укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика, чланова од те посланичке групе.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 180. став 1. а сходно члану 157. став 2. Пословника Народне скупштине отварам заједнички јединствени претрес о**:** Предлогу закона о потврђивању Споразума између Владе Републике Србије и Владе Уједињених Арапских Емирата о укидању виза за носиоце дипломатских и службених специјалних пасоша**;** Предлогу закона о потврђивању Споразума између Владе Републике Србије и Владе Републике Италије о сарадњи у области одбране**;** Предлогу закона о потврђивању Споразума између Владе Републике Србије и Владе Републике Пољске о сарадњи у области одбране**;** Предлогу закона о потврђивању Споразума између Владе Републике Србије и Владе Републике Пољске о сарадњи у области одбране**;** Предлогу закона о потврђивању Споразума између Владе Републике Србије и Владе Руске Федерације о војној сарадњи**;** Предлогу закона о потврђивању Споразума између Владе Републике Србије и Владе Републике Молдавије о сарадњи у области одбране**;** Предлогу закона о потврђивању Споразума између Владе Републике Србије и Владе Републике Азербејџан о сарадњи у области одбране и Предлогу закона о потврђивању Меморандума о разумевању између Владе Републике Србије и Уједињених Нација који обезбеђује ресурсе прелазним снагама Уједињених Нација у Либану.

 Прелазимо на заједнички јединствени претрес 4, 5, 6, 7, 8, 9. и 10. тачке дневног реда – Предлог закона о потврђивању Споразума између Владе Републике Србије и Владе Уједињених Арапских Емирата о укидању виза за носиоце дипломатских и службених специјалних пасоша

 Да ли председници предлагача желе реч?

 Да ли жели министар одбране Братислав Гашић реч? (Да)

 Реч има министар одбране. Изволите.

 Обједињена је расправа, можете све шта желите од тих закона да образложите.

 БРАТИСЛАВ ГАШИЋ: Госпођо председнице, даме и господо народни посланици, пред вама је Предлог закона о потврђивању Споразума између Владе Републике Србије и Владе Уједињених Арапских Емирата о укидању виза за носиоце дипломатских и службених специјалних пасоша.

 Закључивање Споразума са Уједињеним Арапским Емиратима о укидању виза за носиоце дипломатских и службених /специјалних пасоша предложен је у контексту даљег развијања билатералних односа, а посебно у циљу интензивирања политичке економске сарадње.

 Очекује се да ће Споразум допринети развоју повезивања привреде двеју земаља у области пољопривреде, авио-саобраћаја, енергетике, информационо-комуникационе технологије, грађевинарства, туризма и банкарског сектора, као и других области од међусобног интереса.

 У овом контексту, Влада Републике Србије, 9. августа 2013. године донела је Одлуку да држављани Уједињених Арапских Емирата могу улазити и боравити у Републици Србији до 90 дана без визе у периоду од шест месеци.

 У циљу даље подршке развоја билатералних веза сарадње, а у наредном периоду, ова одлука би постепено требало да буде замењена целовитим билатералним споразумом о укидању виза за све врсте пасоша грађана обе државе.

 У протеклом периоду дошло је до значајног интензивирања билатералне економске сарадње две државе, чиме су значајно допринеле активности мешовитог комитета, чији је председник српског дела мешовитог комитета председник Владе Александар Вучић, а у овом контексту, од посебног значаја су и конкретне активности.

 Влада (Абу Дабија) Емирата, одобрила је Влади Републике Србије кредит и аранжман по преференцијалним условима у износу од једне милијарде долара.

 Фонд за развој Абу Даби је одобрио зајам Републици Србији од 97 милиона долара за финансирање развоја система за наводњавање.

 Влада Републике Србије и авио-компанија „Etihad Airways“ из Уједињених Арапских Емирата су од 1. августа 2013. године у Београду, потписали Уговор о стратешком партнерству којим је основана нова компанија „Air Serbija“. Већ неколико година војноекономска сарадња има тенденцију раста. Фондација Калифа бин Зајед Ал Дахра из Уједињених Арапских Емирата ускоро почиње са финансирањем изградње 50 кућа у подручју погођеним катастрофалним поплавама у Републици Србији.

 Постоји интерес Републике Србије да са Уједињеним Арапским Емиратима, даље се развија сарадња у области воденог и ваздушног саобраћаја, као и да се врши пласман свих наших производа, на новим тржиштима, посебно на арапском полуострву, а такође и у Азији.

 Значајно је у домену информационих технологија, Уједињени Арапски Емирати, планирају да отворе фабрику чипова у Републици Србији.

 С обзиром на наведене активности, као и чињеницу да је Влада Уједињених Арапских Емирата 9. јуна 2014. године, окончала своје интерне процедуре, предлаже се закључивање споразума о укидању виза за носиоце дипломатских и службених специјалних пасоша за две земље, што је значајан корак у правцу даље либерализације визног режима са оним државама, изван УН, са којима Република Србија жели да интензивира билатералну сарадњу.

 Госпођо председнице, даме и господо народни посланици, пред вама је данас и Предлог закона о утврђивању Споразума Владе Републике Србије и Владе Републике Италије о сарадњи у области одбране, потписан у Београду 16. децембра 2013. године.

 Ступањем на снагу наведеног споразума, престаје да важи Споразум о сарадњи у области одбране између Савета министара Србије и Црне Горе и Владе Републике Италије, који је потписан у Риму, 19. новембра 2003. године и ствара се нови правни основ за сарадњу Министарства одбране, као и за друге облике сарадње у области одбране, за које стране буду заинтересоване.

 Споразум садржи области и облике сарадње, одредбе о сарадњи у области одбрамбених материјалних средстава, одредбе о финансијским питањима, односно трошковима, који настају током његовог спровођења, као и опште одредбе, које се тичу накнаде штете и интелектуалне својине.

 Споразумом су предвиђени начини на који ће се решавати евентуални спорови, измене и допуне, начин његовог ступања на снагу, период важења и отказивања.

 Сарадња у области одбране са Републиком Италијом, може се оценити као добра са могућношћу даљег интензивирања и унапређења. Тежиште области сарадње односи се на области школовања и усавршавања, војно војне сарадње, обука специјалних јединица и обука тимова за уклањање неексплодираних убојних средстава, сарадња у области ваздухопловства, обавештајних извиђачких делатности и области војне медицине. Имајући у виду висок технолошки ниво и широк дијапазон производа италијанске војне индустрије, као и наше потребе и могућности у истраживачке и развојне и области у производњи средстава НВО, постоји интерес за унапређење војнотехничке сарадње са компанијама из Италије.

 За остваривање поменутих облика сарадње, неопходно је закључивање општег уговора сарадње у области одбране, којим би се наведена питања правно регулисала у складу са Бечком конвенцијом, уговорном праву и Законом о закључивању и извршавању међународних уговора. Хвала лепо. (Аплауз)

 ПРЕДСЕДНИК: Захваљујем министру Гашићу.

 Да ли известиоци Одбора надлежних желе реч?(Не)

 Да ли председници, односно представници посланичких група желе реч?

 Реч има Александар Чотрић. Изволите.

 АЛЕКСАНДАР ЧОТРИЋ: Госпођо председнице, поштовани господине министре, даме и господо народни посланици, Србија је, надамо се, неповратно изашла из периода конфронтација и са окружењем и са земљама Европе и света, а на крају конфронтације и са самом собом, зато верујемо и ови предлози споразума, које би Скупштина требало да потврди, да и то доприноси успостављању сарадње са европским земљама у области одбране, тако да су ови предлози о којима разговарамо које би требало парламент да ратификује у складу и са Повељом УН, нашим Уставом, са законима из области одбране, а доприносе пре свега изградњи поверења, разумевања и сарадње. Дакле, овим споразумом утврђују се и принципи једнакости, равноправности, реципроцитета, а оно што је посебно значајно и заједничких интереса.

 Осим тога, стварају и оквир за друге споразуме, с обзиром на то да је првенствени циљ предложених закона успостављање правног оквира који би омогућио сарадњу страна или њихових надлежних органа у области одбране, затим, планирања одбране, војноекономске сарадње, војнонаучне, војног образовања, обуке а и учешћа у мировним операцијама, као и у другим сегментима који су од заједничког интереса.

 Дакле, у Посланичкој групи СПО – Демохришћанска странка Србије, сматрамо да је безбедност наше земље и нашег народа предуслов за економски, привредни, културни развој и да је веома значајно да имамо што већи број пријатеља у окружењу, као и међу релевантним државама у европским и светским оквирима, јер смо видели како су се у претходном периоду завршиле авантуре када смо били без пријатеља и када смо се конфротирали, а и када смо били у одређеним периодима, нарочито у деведесетим годинама прошлог века, у сукобу са целим светом, а и да су се однекуд појавили ванземаљци са неке друге планете вероватно бисмо и са њима били у сукобу. Просто, то је било време када су Србија и свет били два света, када нас је тадашње руководство уверавало да сви други иду погрешним путем и да срљају, а да је једино Србија на правом путу.

 Враћамо се, и то је добро, и мудром вођењу политике какво је карактерисало Краљевину Србију и касније новостворену заједничку државу, најпре Краљевину Срба, Хрвата и Словенаца, Краљевину Југославије, баш онако како је Никола Пашић говорио да ми наш мали српски брод морамо да привежемо уз неки велики и сигуран, савезнички брод, како бисмо прошли кроз све олује и невремена.

 Ми ћемо ратификовати споразуме из области војне сарадње и са земљама које су у ЕУ, као што су Италија и Пољска, са земљама које су кандидати попут Молдавије, али и са земљама које су на истоку континента и које имају сопствену безбедносну политику или стварају војнобезбедносне савезе саобразно својим потребама.

 Ови споразуми су значајни за унапређење билатералних односа, дакле, наше земље са сваком појединачном земљом, али и за унапређење билатералне сарадње, али и укупне безбедности у Европи, па и ван Европе. Ово је основа за унапређење сарадње и у другим областима. Веома је значајно када се у једној овако осетљивој области као што је одбрана потписују овако значајни споразуми, јер је то отварање врата за споразуме из области привреде, економије, трговине, туризма, саобраћаја, науке, образовања и других области.

 Што се тиче наше сарадње у области одбране са Азербејџаном, рекао бих да је та сарадња започета пре неколико година још од стране претходне владе, а што је садашња Влада наставила успешно.

 Дакле, овај споразум у области одбране је заправо само наставак развоја добрих пријатељских односа, а посебно после усвајања Декларације о пријатељским односима и стратешком партнерству две државе, које су у фебруару прошле године, у главном граду Азербејџана, у Бакуу потписали председници Томислав Николић и Илхам Алијев.

 Осим тога, ми увећавамо стално спољнотрговинску размену са Азербејџаном и она је за последњих пет година чак тридесетак пута повећана. Осим тога, добили смо кредит под повољним условима од Владе Азербејџана за изградњу деонице пута од Љига до Чачка и њихова фирма „AzVirt“ реализује те послове. То је једина деоница на Коридору 11 где нема кашњења, где се радови одвијају по плану у тој дужини од 40 км, на основу тог азербејџанског кредита у износу од 308 милиона евра.

 Што се тиче сарадње са Италијом у области одбране, она је веома значајна, јер се и претходни споразум односио на сарадњу Италије са државном заједницом Србија и Црна Гора и овим споразумом је предвиђено даље унапређење у области војног школства, војне обуке, АБХО центара, војноекономске сарадње и битно је да је сарадња у овој области у сталном успону. То представља и подршку Италије европским интеграцијама Србије и то је и допринос професионалном ангажовању припадника оружаних снага Италије у саставу КФОР-а.

 У овом споразуму је тежиште сарадње на школовању, на усавршавању наших кадрова, на обуци специјалних јединица, обухваћена је и област обавештајних и извиђачких послова, обука тимова за уклањање неексплодираних убојних средстава. То све говори да је и војнообразовна сарадња Србије и Италије веома развијена, јер је од 2005. године 59 припадника Министарства одбране и Војске Србије било на школовању и усавршавању у војнообразовним установама Италије.

 Оно што вреди истаћи јесте да су наши кадети били међу најбољим страним кадетима у италијанским војним установама, да су постизали успех који је изнад просека у односу на остале кандидате, како из Италије, тако из других земаља.

 Добро је што овај споразум представља један оквир за даљи развој сарадње, поготово што је наше министарство изразило интересовање да и у наредној школској години упути припаднике на генералштабно усваршавање у центре високих студија одбране у Риму, затим, на курсеве за обуку за уклањање неексплодираних убојних средстава, за похађање курсева у области цивилно-војне сарадње и тако даље.

 Министарство одбране Италије је понудило усавршавање на свим нивоима школовања за припаднике наших оружаних снага, али, по принципу реципроцитета и омогућено је припадницима оружаних снага Италије да се школују на нашим војношколским установама.

 Дакле, овај споразум омогућава и војномедицинску сарадњу, кроз размену и школовање војних лекара, омогућава успостављање сарадње између центара АБХО који се налази у Крушевцу, одакле је, иначе, министар, затим интервидовксе школе, хемијске, биолошке, радиолошке, нуклеарне заштите оружаних снага Италије, итд.

 Министарство одбране је захвално, то смо видели из изјава представника нашег министарства, за понуду од италијанске стране да припадници нашег министарства и Војске Србије могу да изучавају италијански језик у италијанском Културном центру у Београду, а све ово омогућава интензивирање војноекономске сарадње између две земље и то све омогућава интегрисање наше земље са чланицама ЕУ на плану одбране, а што омогућава интеграцију и у другим областима, и добро је што Војска у томе предњачи.

 Позитивне стране оваквих споразума јесу што поверљиви подаци, војне тајне остају заштићене, нема додатних трошкова за Министарство одбране и Војску Србије из нашег буџета. Ово је одличан основ и за развијање нашег одбрамбеног система, за размену искустава, за развијање наменске индустрије, за оспособљавање војног кадра, за модернизацију система одбране.

 Желим да укажем и да је добро што су ови споразуми брзо после потписивања дошли на усвајање у Скупштину. Има споразума који и по неколико година чекају да се нађу пред посланицима, а ови споразуми су само после неколико месеци већ дошли у Скупштину и моћи ће да се примењују.

 Из свих наведених разлога ми ћемо у дану за гласање да подржимо предложене споразуме. Хвала.

 ПРЕДСЕДНИК: Реч има магистар Ђорђе Косанић. Изволите.

 ЂОРЂЕ КОСАНИЋ: Поштовани министре, председавајућа, даме и господо народни посланици, пред нама је данас заједнички јединствени претрес Предлога закона о потврђивању Споразума између Владе Републике Србије и Владе Уједињених Арапских Емирата о укидању виза за носиоце дипломатских и службених пасоша, затим, пет предлога закона о потврђивању споразума о сарадњи у области одбране између Владе Републике Србије, Владе Руске Федерације, Владе Републике Италије, Владе Републике Азербејџан, Владе Републике Пољске и Владе Републике Молдавије и, крајњи, Предлог закона о потврђивању Меморандума о разумевању између Владе Републике Србије и Уједињених нација, који обезбеђује ресурсе прелазним снагама Уједињених нација у Либану (UNIFIL).

 На самом почетку рећи ћу да ће Посланичка група ЈС у дану за гласање подржати поменуте предлоге закона.

 Закључивање Споразума између Владе Републике Србије и Владе Уједињених Арапских Емирата о укидању виза за носиоце дипломатских и службених пасоша предложено је као резултат узајамног поштовања и поверења две стране и свеукупно одличних билатералних односа. Овај споразум ће свакако допринети унапређењу привредне сарадње и проширењу свеукупне сарадње између Србије и Емирата.

 С једне стране, треба рећи да су до сада недовољно искоришћене могућности сарадње између Србије и Емирата. Простора за унапређење има у свим областима, а посебно у пољопривреди, затим, енергетици, новим технологијама, грађевинарству, фармацији и туризму.

 До 2012. године обим сарадње између ове две земље био је доста скроман и износио је 20 милиона евра, а сада говоримо о милијардама евра у зајмовима и инвестицијама.

 Да ли, с друге стране, Емирати имају интерес да сарађују са Србијом? Свакако да имају интерес да улажу новац у Србију пре него да чекају, јер када се улаже у ЕУ постоје процедуре и регулаторне препреке. док је пословање са Србијом у овом тренутку знатно олакшано. За Емирате ова веза са Србијом је улаз на мала врата у ЕУ којој Србија жели да се приближи, као и приступ некада моћној војној индустрији.

 Исто тако, овај споразум је усаглашен са одредбама типских споразума о укидању виза за носиоце дипломатских и службених пасоша, наставак започетог процеса либерализације визног режима за носиоце пасоша изван ЕУ за које постоји конкретан интерес Републике Србије.

 Сада, говорећи о поменутим законима у области одбране, треба рећи да је њихов првенствени циљ успостављање правног оквира који би омогућио сарадњу уговорних страна и њихових надлежних органа у области одбране.

 Најпре, говорећи о Споразуму са Русијом, циљ овог споразума између Владе Републике Србије и Владе Руске Федерације јесте развој војне сарадње, као и развој целокупних билатералних односа и мира и безбедности у свету.

 Споразум предвиђа размену мишљења, искуства и информације о питањима од заједничког интереса у војној области, развој веза у области војног образовања, војне топографије, војне картографије, војне историје и медицине, као и војне културе и спорта.

 Осим тога, предвиђена је и размена искуства из мировних мисија под окриљем УН. Имплементација овог споразума, поред размене посете званичних делегација на различитим нивоима, подразумева, између осталог, посету војних авијација и група пилота, учешће страна у војним вежбама на позив партнера, али и њихово присуствовање у својству посматрача, размена искуства у правним стварима и друге облике сарадње.

 Две важне тачке договора су**:** јачање сарадње у области војне индустрије, као и могућност обуке официрских кадрова у руским установама и њихово учешће у разним вежбама.

 С друге стране, када говоримо о привредној сарадњи између Србије и Русије, треба најпре рећи да, мало знано, ова сарадња постоји читавих 120 година, да је Србија први кредит од Русије добила још давне 1867. године и, на самом крају, говорећи о овом закону, треба рећи да економску сарадњу Србије и Русије одликује и дуга традиција, снажан напредак претходних година и изванредна перспектива за неки наредни период.

 Што се тиче Италије и Србије, циљ овог споразума је сарадња у области одбране и то**:** планирање одбране, војноекономска, војнонаучна сарадња, војно образовање и обука, мировне операције, као и други сегменти од заједничког интереса.

 Сарадња у области одбране између Србије и Италије треба оценити као развијену, уз простор за даље унапређење. Италија даје подршку Србији на путу европских интеграција. Посебно треба истакнути професионално ангажовање припадника оружаних снага Републике Италије у оквиру јединица КФОР-а на Косову и Метохији, а посебно то што чувају српску културну баштину – манастире Дечани и Пећку патријаршију.

 Што се тиче Азербејџана, Споразум између Србије и Азербејџана ствара формалноправни оквир за даље унапређење војноекономске, војнообразовне и војномедицинске сарадње.

 Потписивање Споразума је резултат развоја добрих и пријатељских односа. Војна сарадња две државе унапређена је и заједничким учешћем на војним вежбама које доприносе оперативним и функционалним способностима Војске Србије.

 Посебно треба истаћи чврсту и принципијелну подршку коју Азербејџан пружа у легитимној борби Србије за очување суверенитета и територијалног интегритета на подручју Косова и Метохије.

 Што се тиче Пољске, као тежишна област сарадње прописана је војнообразовна сарадња, ваздухопловна сарадња, војни архиви и верска служба. Исто тако, треба искористити искуства Пољске у вези са безбедносним и одбрамбеним аспектима укључивања у ЕУ и размену искуства у области учешћа у мултинационалним операцијама.

 Свакако треба похвалити професионално ангажовање припадника пољских снага у саставу КФОР-а на Косову и Метохији.

 И, што се тиче ових споразума, на крају Молдавија, предложени Споразум омогућава сарадњу у области одбране, планирање одбране, војноекономска сарадња, војнонаучна сарадња, затим војно образовање и обука и мировне операције, као и други сегменти од заједничког интереса.

 Овим споразумом свакако су створени услови да се у наредном периоду предузму неопходне мере за развијање билатералне војне сарадње и јачање партнерских и пријатељских односа.

 И, на крају, говорећи о Предлогу закона о потврђивању Меморандума о разумевању између Владе Републике Србије и УН, који обезбеђује ресурсе прелазним снага УН у Либану, врло кратко ћу рећи да, узимајући у обзир све већи број кризних жаришта и оружаних конфликата у свету, мултинационалне операције имају све већи значај због поштовања владавине права, која је од кључног значаја за одржање мира и безбедности у свету.

 Посланичка група Јединствене Србије подржаће овај предлог закона, јер ангажовање припадника Војске у мултинационалним операцијама Републике Србије јасно показује да је активан чинилац очувања мира и безбедности у свету.

 И на самом крају, у дану за гласање Посланичка група Јединствене Србије подржаће све поменуте предлоге закона. Захваљујем. (Аплаудирање)

 ПРЕДСЕДНИК: Реч има Горан Богдановић. Изволите.

 ГОРАН БОГДАНОВИЋ: Хвала. Госпођо председнице, поштовани министре, поштоване даме и господо народни посланици, пред нама је сет прелога закона о потврђивању споразума између Владе Републике Србије и влада Пољске, Италије, Руске Федерације, Републике Молдавије, Азербејџана, као и Предлог закона о потврђивању Меморандума између Владе Републике Србије и УН, који обезбеђује ресурсе прелазним снагама УН у Либану.

 Циљ овог закона или боље рећи споразума је да се на највишем могућем нивоу успостави војно образовање и обука, да се одбрамбена и безбедносна политика појача, да се у војноекономској и научнотехничкој сарадњи успостави што боља сарадња. Из тог разлога ће Посланичка група Борис Тадић – НДС – Заједно за Србију – Зелени Србије гласати за ове законе, јер дајемо подршку успостављању билатералних односа, тј. сарадње Републике Србије или боље рећи Министарства одбране са другим државама у области одбране.

 Не могу а да не направим резиме како се дошло до овога. Подсетићу вас да је за време док је Борис Тадић био савезни министар одбране, потом и председник Србије, започета свеобухватна реформа одбране која је завршена професионализацијом оружаних снага 2011. године. У свему томе је учествовао и министар у то време, господин Шутановац, тако да је Војска Србије постала уређена по угледу на најмодерније војске у свету, што јој је омогућило да учествује у мисијама УН и ЕУ, будући да је Србија постала спремна да одговори на све изазове који стоје пред њом.

 У то време потписани су билатерални споразуми у области одбране са преко 50 земаља, а у оквиру тог броја, са свим земљама у региону, изузев Албаније. Ту је најзначајнији Споразум са Хрватском, имајући у виду да смо са Хрватском били у рату и да је то дало велики допринос у нормализацији односа и процесу помирења у региону.

 Не могу а да не споменем, такође, неке споразуме које смо постигли, пре свега, сарадња са Националном гардом Охаја, која данас учествује у обучавању наших војника у бази „Југ“ код Бујановца, где врше припрему за учешће у мировним мисијама.

 Такође, имајући у виду да је наш санитетски тим јако цењен и препознатљив у свету, не могу да не истакнем да је томе допринело и формирање Универзитета одбране и формирање Медицинског факултета на ВМА, где образују наше лекаре и официре у тим санитетским тимовима.

 По први пут је остварено учешће у мисијама ЕУ у Африци, што је од посебног значаја за Србију на њеном путу ка уласку у ЕУ, будући да на овај начин Србија преузима обавезе и заједничке и безбедносне и одбрамбене политике ЕУ.

 Охрабрује и чињеница на спремност Србије за учешће њених војника у Мисији ЕУ у Малију. За време министровања Бориса Тадића и министровања господина Шутановца, вишеструко је увећано учешће Војске Србије у мисијама УН. Посебно је битна чињеница да смо управо у том периоду по први пут имали у тим мисијама војнике са оружјем. До тада смо у мисијама учествовали као посматрачи у оквиру санитетских тимова. Посебно су биле значајне мисије УН у Либану и у Кипру, у којима смо учествовали.

 За време Владе Мирка Цветковића, у којој сам и сам учествовао, донети су многи закони којима су створени правни оквири за учешће наше војске у мултинационалним операцијама, кроз које се остварује одбрана земље, испуњавају међународно прихваћене обавезе, које произилазе из обавезе Републике Србије у УН и другим међународним организацијама.

 Такође, учешће Војске Србије у мултинационалним операцијама у УН и ЕУ у међународним безбедносним снагама је важан сегмент спољне политике Републике Србије који увелико доприноси да се Србија као чланица УН и „Партнерства за мир“ третира као равноправни партнер који активно доприноси миру и стабилности у свету. Јако нам је драго да сте препознали овакву политику и да сте наставили континуитет овакве политике, на чему смо вам захвални. Очекујемо да у будућности наставите са извршавањем обавеза и задатака који се постављају пред нашу војску.

 Господине министре, користим ваше присуство да поставим нека питања, пре свега, везано за војну сарадњу са Руском Федерацијом. Мислим да је неопходно да се јавност упозна са реализацијом планова који су најављени 2012. године о набавци ваздухоплова и система ПВО од Руске Федерације, као и руској подршци нашем извозу наоружања и војне опреме на трећа тржишта.

 С тим у вези је свакако и питање – да ли је решен проблем набавке акумулатора за наше „мигове“? Још једно питање, верујем да ћете моћи одмах да ми одговорите, што се тиче Мисије у Либану. Сви знамо да тренутно имамо 143 припадника који су ангажовани у Либану. Овим споразумом је предвиђено 185. Када и да ли ће бити повећања тог броја? Хвала.(Аплауз)

 ПРЕДСЕДНИК: Изволите. Реч има Драган Шутановац.

 ДРАГАН ШУТАНОВАЦ: Господине министре, морам да признам да је предлог данашње ратификације споразума у области одбране за мене музика за уши. Ово је практично наставак континуитета добре политике сарадње у области одбране са многим земљама широм света и свакако да ће Посланичка група ДС подржати ове ратификације, имајући у виду да сматрамо да је сарадња у области одбране у великом броју случајева управо есенција сарадње не само у области одбране, већ управо и између две државе.

 Оно што је речено, а посебно желим да нагласим, то је да Србија данас и по нашим стратегијским документима и по уговорима о сарадњи нема непријатеље. Земље са којима смо били у ратним сукобима јесу земље које су данас потписале споразум у области одбране са Србијом и то је изузетно важно, имајући у виду да је Србија практично тог 5. октобра била искључена из УН и није имала никакву могућност сарадње и била прокужена у међународној заједници.

 У међувремену, данас са овим споразумима можемо да кажемо да је практично од Индонезије, Кувајта, преко Ирака, Турске, готово цела Европа, укључујући сада Руску Федерацију, потпала под уговоре које данас Министарство одбране има са тим земљама. То је изузетно важно из више разлога.

 О војном аспекту сарадње, о којем сте причали, нећу да говорим, али желим посебно да нагласим један изузетно важан аспект сарадње који мора да се настави на начин на који је вођен до 2012. године, а који данас, објективно, није на том нивоу. Знам да је став ове владе да се све што не ваља приписује Влади до 2012. године, а све што ваља да је то ваш резултат рада, али статистика показује да је војно-привредна сарадња и производња у нашој наменској индустрији у благом опадању, у неким фабрикама у великом опадању. Знам да сте били у „Првом партизану“. Драго ми је да сте присуствовали отварању фабрике чији сам камен темељац ја поставио. Нисам био присутан, био сам позван. Волео бих да имате прилику да ви то урадите.

 Ако погледате анализу споразума који су потписани и анализу извоза наоружања и војне опреме у протеклим годинама, видећете да управо са порастом тих споразума имамо и пораст извоза наоружања и војне опреме, односно онога што производи наша такозвана наменска индустрија.

 Србија је 2007. године извозила око 75 или 77 милиона долара. У последње три године власти, бивше власти, ми смо извозили око 250 милиона долара. Главне земље купци и земље са којима смо сарађивали управо су земље са којима имамо потписане уговоре о сарадњи, а сигуран сам да држава Србија нема ниједан појединачни већи уговор него што има, рецимо, са Алжиром или што је имала са Ираком, а верујем да ћемо имати и са Азербејџаном. Такође, знам да је изузетно висок ниво сарадње у области одбране са Азербејџаном.

 Очекујем да се сарадња настави са Кувајтом. Радује ме могућност сарадње која је и у неко раније време постојала, али због тога што су Емирати међу првим земљама Персијског залива признали Косово и Метохију, ми смо, нажалост, у то време практично прекинули сарадњу са њима, као и са Кувајтом, и нисмо извршили сарадњу на начин на који ви то радите сада. Свакако, на томе вам честитам, али мислим да морате обратити пажњу да није довољно потписати само споразуме, већ морате, господине министре, наћи начин, и средства, и време, сести у превозно средство, које год да је, и обићи те земље, јер то су земље у које Србија данас, управо захваљујући вашој агилности, треба и може да извози наоружање, односно војну опрему.

 Ово говорим зато што мислим да нисмо свесни укупног капацитета наше одбрамбене индустрије. Често када говоримо о билатералним сарадњама и када говоримо о привреди занемарујемо нешто што је наш вероватно највећи извозни производ, а то су производи наменске индустрије. Највећи део тих производа, у неким фабрикама, као што је „Први партизан“, мислим да се чак и преко 90% управо извози. Извози се на страно тржиште, поготово западне Европе и Америке и то свакако мора да се подржи.

 Радује ме и то што се, кроз ове уговоре и уговоре о стенд бај аранжману са УН, Србија на велика врата враћа међу оне земље које учествују у такозваном одржавању мира широм света. Често говоримо о томе да је то традиција српске Војске, да смо ми у давним временима имали изузетно високо учешће у тим операцијама, али, нажалост, заборављамо да Србија у овом капацитету постоји од 2007. године, односно Министарство одбране, и да смо се практично 2007. године пионирским путем враћали на ту позицију. Данас је Србија, захваљујући тим уговорима који су потписани и у неко прошло време и данас, једна од десет највећих извозника безбедности у свету. Када кажем највећих извозника безбедности, мислим о десет контрибутера у мисијама УН и свакако да је то изузетно важно побољшање спољнополитичког капацитета и билатералног капацитета.

 Подсетићу да највећа помоћ која је стизала у нашу земљу кроз донације, највећа помоћ која стиже кроз донације Министарству одбране, стиже од оних земаља са којима Србија има најбољу војну, односно сарадњу у области одбране. Говорим о Норвешкој, говорим о Данској, говорим о САД, о Аустрији, земљама које су са нама блиски савезници у области одбране. Те земље, такође, дају издашну помоћ не само систему одбране, већ управо целокупној Републици.

 Замолио бих, ако може да буде, само мало тише у сали, пошто више не чујем ни себе, што бисте ви рекли. (Председник звони и тако опомиње и молим за тишину у сали.) Захваљујем.

 Господине министре, мислим да сте наставили добрим путем. Жао ми је што понекада критикујете прошло време на које се наслањате и користите најбоље делове тог времена да бисте промовисали систем, али мислим да ћете превазићи те „дечије богиње“. Верујем да мислите најбоље, а верујте и ми. Дубоко смо убеђени да ће уколико се настави на овакав начин, на темељима који су постављени од 2007. године и нешто раније, систем одбране моћи да напредује. Јако је важно да се посветите том делу војнопривредне сарадње. Мислим да војну сарадњу официри раде изузетно добро, али војнопривредну сарадњу мора да ради човек на позицији „број један“ у Министарству одбране. Верујем, уколико то будете радили да ћемо поново успети да направимо изузетно велике уговоре, као што су били са Ираком, са Алжиром, сада. То је нешто што ме радује, али морате бити свесни да је то мукотрпан посао, да ће бити потребно доста времена да се то уради. Молим вас, што се каже, покренете што је могуће пре, јер фабрике наменске индустрије у последње време нису у стању у каквом су биле пре неколико година.

 Подсећам вас, када сам постао министар одбране 2007. године, непосредно пре тога радници у „Крушику“ су штрајковали глађу, а онда су имали уговор века, онда су извозили за Ирак, онда се функционисало максимално. Данас је у „Крушику“ поново проблем. Данас се у фабрикама наменске индустрије људе враћају кући, односно привремени и повремени послови на којима су радили полако се губе. На вама је да покушате, а ми смо ту да вам помогнемо, да вратимо тим фабрикама осмех и да вратимо раднике у фабрике, да производе и да се та роба извози.

 Још једном да кажем, ово је изузетно добра ствар која се данас овде разматра. Дубоко верујем да ће све власти, и будуће, на овај начин посматрати војну сарадњу. Имао сам лично, за разлику од вас, изузетно пуно проблема када смо овде верификовали, рецимо, Споразум о сарадњи у области одбране са Хрватском. Били смо нападани од стране оних припадника садашње странке, код вас, који су тада били у другој странци. Они тада нису имали разумевања. Данас ми имамо разумевања за вас и показујемо да се ни на један начин нећемо односити према послу кроз реваншизам. Напротив, прихватамо оне људе који су установили своје грешке и подржавамо сваки напор да у систему буде боље. Захваљујем и гласамо за овај предлог закона. (Аплауз)

 ПРЕДСЕДНИК: Министар Гашић. Изволите.

 БРАТИСЛАВ ГАШИЋ: Госпођо председавајућа, даме и господо народни посланици, тачно је, господине Шутановац, ви сте 27. априла 2012. године у предизборној кампањи поставили тај камен темељац, али ја нисам отварао никакву фабрику.

 У „Првом партизану“ био сам у једној редовној посети и могу вам рећи да су значајни резултати „Првог партизана“ у протекле две године. То се види из њиховог биланса, тако да покривају губитак из 2009. и 2010. године, јер су тада приказали губитак. Године 2011, 2012, 2013, 2014. покривају тај губитак из тог периода.

 Што се „Крушика“ тиче, „Крушик“ је, ту морамо бити отворени, ушао у проблем оног тренутка када је почело политичко запошљавање у тој фабрици, а не више на начин када имају посао да приме људе на привремене и повремене послове. Тамо је у овом тренутку 1.500 стално запослених радника и имају добре уговоре и, на њихову срећу, велику разлику у цени са тим уговорима са тим земљама трећег тржишта. То је одговор и господину Богдановићу, у једном делу његовог питања.

 Наравно, лоша приватизација једног дела „Крушика“ довела је да и овај део наменске производње има великих проблема, али очекујемо да у наредном периоду, са једном значајном помоћи, коју можемо ми као Министарство одбране да им пружимо, наравно и СДПР, они полако почну да излазе из тих проблема.

 Што се тиче Азербејџана, данас је стигао позив Министарству одбране за званичну посету од 11. до 13. августа, ове, текуће године. Очекујемо значајније уговоре у наредном периоду са њима. Наравно да нам је значајно тржиште Алжир. Већ смо причали прошли пут о значајним пословима које радимо у Алжиру, који су у припреми и у завршној фази пројектовања, и војномедицинских постројења и осталих ствари које су потписане у претходне две године.

 Што се Кувајта тиче, подсетићу вас да је тада ваш један помоћник, господин Шутановац, а касније министар спољних послова, направио један дипломатски скандал са амбасадором Кувајта, који је долазио и тражио да са Министарством одбране и наменском индустријом има значајније послове, а ви одлично знате о коме говорим.

 Што се тиче „Партнерства за мир“, господине Богдановићу, од 2003. године имамо, на прошлој седници Скупштине сам са јасним подацима изашао пред вас народне посланике, највише је било 2013. године, и то сваке године расте, 394 припадника Војске Србије било је послато у мировне операције широм света у 13 мировних мисија. У 2014. години очекујемо да тај број буде у свим ротацијама преко 420. Када питате зашто је у Либану одобрено од стране Народне скупштине 185, имамо их 185, имате у материјалу, 143 припадника чете који су отишли пре непуних месец дана. Али зато имамо и моторна возила која су послата тамо заједно са официрима, тако да излазимо на овај број.

 Могу да вам прочитам**:** штабни официри – девет, штабни официри у команди – двоје. То је укупно 185 заједно са техничким особљем које иде. То имате у материјалу који вам је дат.

 Слажем се са вама да ћемо ту војну индустрију, сигурно, на много другачији начин, него у претходном периоду, како је била третирана, као Министарство одбране да помогнемо.

 Што се тиче акумулатора за наше „мигове“, по налогу председника Русије, господина Путина, на предлог министра одбране, господина Шојгуа, потписан је Указ да Војска Русије поклони два акумулатора. Надам се да ће врло брзо бити овде. Требало је да стигну још прошле недеље, али добићемо од њих та два акумулатора за наше „мигове 29“. Да не буде забуне, ово је више на пријатељској и личној основи и односима које ми градимо са нашим партнерима у Руској Федерацији, то не значи да наши, како је било приче у јавном мњењу, ваздухоплови стоје приземљени. Немамо ми само „мигове 29“. То се јако брзо завршава. Хвала вам пуно.

 ПРЕДСЕДНИК: Захваљујем, министре.

 Поштовани народни посланици сагласно члану 27. и члану 87. ставови 2. и 3. Пословника Народне скупштине, обавештавам вас да ће Народна скупштина данас радити и после 18.00 часова, због потребе да Народна скупштина што пре донесе акте из дневног реда ове седнице.

 Посланик Шутановац, основ?

 (Драган Шутановац: Члан 104.)

 Члан 104. каже – ако се увредљиво изрази министар о вама или увредљиво спомене име и презиме, функцију, односно погрешно протумачи његово излагање. Он се врло пристојно односио, чак се слагао са вама. Али, ево вам две минуте, ако сматрате да је ту било нешто непристојно. Изволите.

 Али не видим шта је било увредљиво, када је рекао да се слаже са вама. Иначе, онда немате. Ако није увредљиво...

 (Драган Шутановац: Да ли разговарате са њим или са мном?!)

 Са вама, са вама, искључиво.

 ДРАГАН ШУТАНОВАЦ: Да. Ако погрешно протумачи, рекли сте. И није ништа увредљиво. Зашто морати бити увредљиво да би неко полемисао? То је пракса која, ја мислим...

 ПРЕДСЕДНИК: Посланиче морам да вам објасним. Стварно нисам учествовала, нити сам била посланик у писању Пословника, тако да не могу да вам одговорим на то што пише у члану 104.

 ДРАГАН ШУТАНОВАЦ: Добро, добро. Кратко ако дозволите, да завршим. Само ми вратите тих 20 секунди. Нама је то јако важно.

 Господине министре, како сте кренули – да се министар одбране, Шојгу, обратио Путину, председник Путин донео указ, ја сам мислио да, једно, шест нових „миг 29“ долази у Београд и ми данас можемо да кажемо, добили смо донацију вредну пажње. Нажалост, те акумулаторе ако сам добро разумео, добијамо као поклон.

 То су два акумулатора, то је вероватно мањи поклон, ако може да се каже, стоструко, него што добијамо помоћи од Кине, рецимо, на годишњем нивоу коју они дају. Захвални смо за два акумулатора, али не мислим да је то нешто што сада треба овде да помињемо као велику ствар.

 С друге стране, господине министре, видите, у мом мандату за пет и по година једини директор који је смењен је био директор „Слободе“ у Чачку због лоших резултата рада. Сви директори наменске индустрије су били наслеђени, укључујући и Давидовића, који је био постављен у време ДСС. Не постоји ниједан директор који је био партијски, али ниједан, нити постоји партијско запошљавање!

 Спреман сам да са вама заједно седнемо са свим директорима и да питамо ко је то партијски запослен и где. Чињеница јесте да сада постоји сумња или информација да садашњи директор „Крушика“ има неке родбинске везе са председником Републике. Нисам учествовао у томе, не знам, али кажу да су неки блиски род, да ли преко жене …

 (Председник: Сумње не износимо. Јел' тако? Не износимо сумње у реплици.)

 … али како год, хоћу да вам кажем другу ствар. Ако нека фабрика ради добро, а ви смените директора, она почне да ради лоше. Онда не можемо да оптужимо бившу власт. То значи, „Крушик“ је у великом проблему, „Слобода“ у Чачку креће у проблем. Имамо среће “Лучани“ функционишу, али и њима није баш...

 (Председник: Време, две минуте и четири секунде. Захваљујем.)

 Али 20 секунди сте ми узели на почетку.

 (Председник: Две минуте и девет секунди.)

 Ја сам џентлмен.

 (Председник: Две минуте и 11 секунди.)

 Поклањам вам тих 10 секунди, госпођо.

 ПРЕДСЕДНИК: Министар Гашић. Изволите.

 БРАТИСЛАВ ГАШИЋ: Госпођо председавајућа, даме и господо народни посланици, без намере да улазим у полемику око тога, оградио сам се малопре да су ти акумулатори нешто што можемо да узмемо са било ког камиона и ставимо. А ви то најбоље знате, да је вредност тих акумулатора близу 100.000 евра, да се ради о специјалним акумулаторима и на наш захтев и Министарства одбране приликом моје последње посете Русији обратио сам се министру одбране, Шојгују, са захтевом и са молбом да нам се помогне да решимо тај проблем због процедура и њихових и наших које трају јако дуго, а истекли су нам ресурси. И, на његов захтев, наравно не може и он, као што не могу ни ја као министар одбране да отуђим било које средство Војске Србије тек-тако, то нису ни чамци, ни бродски мотори ни било шта друго, ни тенкови да се истопе, него, просто, мора да има неки ред – председник је то одобрио.

 Е сад, када буду дошли и нови авиони, господине Шутановац, тих нових шест, а тема је тај робни кредит са Руском Федерацијом који је започет пре две године, сигурно да ћете бити у једном да се провозате као бивши министар и да неколико сати њихових ресурса потрошимо, да одемо на неку лепу журку, коју можемо да направимо том приликом. Хвала вам пуно. (Аплауз)

 ПРЕДСЕДНИК: Надам се, министре, да ваш позив важи за све посланике, да не би било дискриминације.

 Реч има народна посланица Марија Обрадовић. Изволите.

 МАРИЈА ОБРАДОВИЋ: Поштована председнице, уважени министре, чланови Владе, драге колеге, поново се догађа оно што је чест случај у дискусијама када имамо обједињене тачке дневног реда, које, рекло би се, нису посебно занимљиве за јавност, али можемо да искористимо за дневну и личну промоцију.

 Учинило ми се, лично, могуће је да грешим да је незгодно да неке своје успехе коментаришемо искључиво као успехе једног великог система и како пре и после нас ништа не ваља. Мислим да један велики систем као што је Министарство одбране нити почиње нити се завршава самопозиционирањем одређеног човека који води тај систем.

 Обавеза је свих нас, који смо раније, а и убудуће када будемо на челу великих система да их унапређујемо само онолико колико то наше могућности дозвољавају и могућности сектора који водимо. У циљу рационализације времена и средстава што се користе за свако одржавање седнице пленума скратила бих ову дискусију и нагласила да су ово типски споразуми, али не типски у смислу да је умањен њихов значај, него једноставно на овај начин оно што је урађено свуда у свету тако и ми покушавамо да сада урадимо у Србији и да нам систем буде што конкретнији и што ефектнији.

 Овим споразумима који се данас налазе пред нама покушавамо да остваримо један циљ, а то је да успоставимо један правни оквир који би омогућио сарадњу уговорних страна и надлежних органа у области одбрамбене и безбедносне политике, и војног образовања, и обуке, и војноекономске и научнотехничке сарадње, наравно и у војној медицини и ветерини као и у другим областима од заједничког интереса.

 Када говоримо о предлозима закона којима ћемо потврдити споразуме између Владе Републике Србије и Владе Републике Молдавије о сарадњи у области одбране, треба рећи да је овај споразум потписан 4. децембра 2013. године и сви ови споразуми су потписани у претходних годину дана. Овим споразумом се, као што сам рекла, ствара правни основ за сарадњу ова два министарства одбране, као и за друге облике сарадње у области одбране за које обе стране буду заинтересоване.

 Овај споразум садржи одредбе о областима сарадње, о Годишњем плану билатералне сарадње, о размени података, о трошковима током његовог спровођења, као и опште одредбе које се тичу накнаде штете. Садржи и одредбе о медицинској заштити, о начинима на којима ће се евентуални спорови решавати и одредбе о изменама и допунама и начину о његовом ступању на снагу, периоду важења, отказивања. Дакле, рекох на почетку, то је један типски Споразум и јесте оквирна сарадња. На нама је да прецизирамо и пре свега да у наредном периоду детаљно договоримо у оквиру ових области на које ћемо све начин сарађивати.

 Наредни споразум, са Италијом који је потписан у децембру 2013. године, заправо, поништава претходни споразум који је између Савета министара Србије и Црне Горе и Владе Републике Италије потписан у Риму у новембру 2003. године, тако да овим, такође, добијамо један нови правни основ за сарадњу између ова два министарства.

 Споразум са Владом Руске Федерације о војној сарадњи потписали смо, такође, прошлог новембра и он као и претходни споразум дефинише и циљ и основне правце у којима ће се развијати војна сарадња у наредном периоду између ове две земље.

 Предлог закона о потврђивању споразума између Владе Републике Србије и Владе Републике Азербејџан о сарадњи у области одбране је потписан у фебруару ове године. Он исто има ове типске форме о којима смо до сада говорили.

 Споразум са Пољском је исто о сарадњи у области одбране који је потписан у јуну 2013. године. Овим споразумима се свакако, као што су и раније колеге спомињале, унапређују билатерални односи између две државе, наравно, мир и безбедност у свету и мислим да у овом периоду и нашем министарству одбране, а и за многа друга министарства, када смо окренути процесу европских интеграција, један од приоритета јесте унапређење и модернизација свих врста сарадње, а посебно међународне билатералне, мултилатералне сарадње и ово јесте један значајан допринос томе.

 И, такође, у прилог тој причи, закон о потврђивању Споразума између Владе Републике Србије и Владе Уједињених Арапских Емирата о укидању виза за носиоце дипломатских и службених и специјалних пасоша, дакле, додатак тој целој нашој причи и нашим напорима да унапредимо међународну сарадњу у свим областима. Закључивање билатералних споразума у међудржавним односима којим се укидају визе сматра се значајним кораком у правцу стварања што повољнијих услова за даље унапређење политичких односа и свестране сарадње и у економској, и у културној, и у научној и другим областима од међусобног интереса и значаја.

 Толико у овом делу обраћања. Посланичка група СНС ће се у дану за гласање изјаснити за ове предлоге закона. Хвала. (Аплаудирање)

 ПРЕДСЕДНИК: Реч има Милетић Михајловић. Изволите.

 МИЛЕТИЋ МИХАЈЛОВИЋ: Поштована председнице, поштовани господине министре, даме и господо народни посланици, Посланичка група СПС свакако ће подржати све предложене законе о потврђивању наведених споразума.

 У име Посланичке групе СПС могу да изразим велико задовољство да овде у Народној скупштини, као и увек, и прошли пут када сте недавно овде били, имамо високо сагласје око свих ових питања, што значи да смо на једном нивоу свести о томе да су ово веома значајна питања која иду у корист Републике Србије, у склопу онога што су међународни односи и сарадња са међународном заједницом.

 Наравно и хвала богу да је Србија изашла из великих проблема и из периода конфронтација и неспоразума са међународном заједницом. Не бих причао о тој конфронтацији и о тим неспоразумима, али свакако да је сплет околности учинио да постоји можда и објективни разлог за раскорак који је био у прошлом времену између Србије и међународне заједнице. Дакле, питање је, на пример, Рамбује, да се прихватао у оно време онако како је тада предлагано да ли бисмо данас имали једну добру и перспективну позицију за Србију, која тражи своје место у оквиру међународне заједнице као самостална држава, са пуним суверенитетом, са оним што је њена перспектива, и тако даље.

 Није ми намера да причам о тим аспектима, али, једноставно, данас имамо једну другу позицију – да Србија има пуно пријатеља у свету међу земљама међународне заједнице, а желим да кажем да је свакако политика СПС, а нарочито од времена када је ушла у власт, од 2008. године, на челу са Ивицом Дачићем, дала веома значајан допринос другачијим односима и превладавању неспоразума са међународном заједницом. Наравно, то је резултат владајућих коалиција које су у то време биле на власти у Србији од 2008 до 2012. године, са Демократском странком, а онда од 2012 до 2014. године, до избора, када је Ивица Дачић био премијер, свакако је дао значајан допринос томе, заједно са СНС.

 И, ево и данас, за време Вучићеве Владе, од ове године, СПС је, такође, на истом том курсу грађења добрих односа и налажења начина да уђемо у ЕУ, да будемо равноправан члан ЕУ, надамо се у неко догледно време, и респектибилан чинилац у међународној политици на међународној политичкој сцени.

 Наравно, СПС је следила једну такву активну политику од самог почетка, чак и у време када је била у опозицији, јер, може се и рећи да се заправо после 2000. године и након тог времена СПС приклонила једној новој политици коју и данас разрађује и следи.

 Свакако да је реч о проевропској политици и ми смо данас као земља пожељан партнер у међународној заједници у оквиру међународне сарадње. Значајан допринос оваквом једном курсу и оваквој једној сарадњи са међународном заједницом свакако је дала и политика у области одбране, за коју је надлежно пре свега Министарство одбране у оном оперативном смислу. Иначе, Влада је та која стоји иза спољне и унутрашње политике, али ресор одбране је свакако имао значајног утицаја у том правцу, кажем, још из ранијег периода је, а наравно и данас, ресор одбране, који ви водите, господине министре, на том курсу. Социјалистичка партија Србије свакако то подржава.

 Такође, значајан допринос дала је и она политика која се водила у области безбедности и сузбијања криминала, нарочито оног међународног формата, и ту су бројни споразуми који су се закључивали у ранијем периоду, па и данас се закључују, као и у многим другим областима.

 Ми данас имамо на дневном реду Предлог закона о потврђивању Споразума између Владе Републике Србије и Владе УАЕ о укидању виза за носиоце дипломатских и службених пасоша. Мислим да ништа природније нема од потврђивања једног таквог споразума, јер смо ми сведоци да имамо изванредне односе са УАЕ, који постоје из ранијег времена, али свакако да је сарадња данас на већем и завиднијем нивоу захваљујући ономе што је политика данашњег актуелног премијера Александра Вучића.

 Дакле, имамо бројне пројекте и сарадњу са овом земљом, примера ради, о ономе што су значајне инвестиције, „Етихад“, па онда „Београд на води“ ,који је актуелан ових дана, и који ће бити наравно још актуелнији у смислу реализације таквог једног крупног пројекта који ће омогућити развој грађевинске индустрије, али и многих других области, велико запошљавање и отварање једне боље перспективе у области привређивања и економије.

 Такође, на дневном реду имамо и закључивање, односно потврђивање споразума у области одбране са Италијом, Републиком Пољском, Руском Федерацијом, Молдавијом и Азербејџаном.

 Веома је значајно да се у тој сарадњи установи и озакони један правни оквир који омогућава планирање одбране, војноекономска сарадња која је веома значајна, где можемо да остваримо значајан профит и значајне резултате у ономе што је и производња и рад наменске индустрије у тим односима и извоз итд, затим, војнонаучна сарадња је, такође, значајна, образовање, обука и, најзад, мировне операције које исто представљају значајну сферу у ономе што је ширење доброг гласа, да тако кажем, о Србији. Заправо, преко ове области одбране и тако даље ми утиремо и налазимо пут за друге сарадње са многим земљама из међународне заједнице.

 Задовољство је да можемо позитивно да оценимо оно што је политика у области одбране Републике Србије, у ономе што је сарадња са међународном заједницом, и надам се да ће се она и даље унапређивати, а СПС ће и, у конкретном случају, наша посланичка група увек подржавати једну такву политику, а у овом случају подржаћемо све предложене законе о потврђивању ових споразума. Захваљујем. (Аплауз)

 ПРЕДСЕДНИК: Прелазимо на листу говорника.

 Мирко Чикириз, изволите.

 МИРКО ЧИКИРИЗ: Хвала. Госпођо председавајућа, господине министре, постоје дани када је заиста велико задовољство бити народни посланик. Војска Србије по истраживању јавног мњења, по реформама које је спровела унутар саме себе јесте сигурно институција која ужива највеће поверење међу грађанима Србије, институција која када објективно погледате шта је урадила, опет заслужује највеће поверење. Традиција ослободилачких ратова Војске Србије заиста је велика. Мени је драго да се сви народни посланици, моје колеге, са пуно поштовања односе пре свега према тој институцији и са пуно разумевања подржавају политику која је наставак политике која је установљена после петог октобра.

 Ви знате, господине министре, да смо ми врло коректно сарађивали и сарађујемо, да смо заједно били на прошлим изборима управо због тога што су многе наде и реформе које је требало да се спроведу, и да се унапреди живот грађана после петог октобра, изневерене. Али, у овој области, не. Мислим да ћемо сви урадити нешто добро за нашу политичку сцену ако оно што је заиста било добро, без обзира ко је био промотер те политике, кажемо да је добро, и ако, без обзира ко је промотер лоше политике, кажемо да је нешто лоше зато што је објективно лоше.

 Са низ ових билатералних споразума и једним меморандумом о разумевању са УН, Република Србија ће пре свега имати двоструку корист –корист је**:** и привредна, и економска, и туристичка, и војна, и безбедносна. Ми смо као Народна скупштина изгласали многе акте, Стратегију одбране, Стратегију безбедности, и све ово што је данас на дневном реду јесте у духу тих стратегија и у духу нове политике.

 Као потпредседник СПО, народни посланик, који наступа испред странке која је деведесетих критиковала одређену врсту политике – у јавности то је на погрешан начин тумачено, као да СПО има нешто против тадашње Војске. Војска је чак и деведесетих у оквиру својих надлежности урадила све што је требало. Друга је ствар шта је била политика Владе и политика званичног државног врха, а Војска по Уставу мора да слуша одлуке Владе. Оно против чега смо били то су паравојне формације и многи криминалци који су облачили униформу или стављали капу Војводе Степе, али нису имали ни главу Војводе Степе, ни образовање Војводе Степе, ни патриотизам Војводе Степе, ни однос према непријатељу Војводе Степе и због тога смо платили једну ужасну цену и данас то треба отворено рећи!

 Србија са низом билатералних споразума унапређује све видове сарадње са земљама потписницама тих споразума. Опет, деведесетих је вишла једна погрешна матрица. Сматрало се да се Београд брани у Книну, а ми смо једни од ретких који су заговарали политику да се Книн брани у Београду. На који начин? Па, пре свега дипломатијом, војном дипломатијом и оваквим облицима сарадње. Нажалост, када смо то схватили било је за многе ствари касно.

 Треба поменути и заиста велики углед који припадници Војске Србије имају и у међународној заједници и са свим земљама са којима имамо добру билатералну сарадњу. Чак и 1999. године, када смо се сукобили са највећом војном армадом света, откако је света и века, припадници тада непријатељских војски имали су невиђен однос поштовања према храбрости и према јунаштву српских официра и српских војника који су то тада исказали.

 Шта ћемо ми постићи са овим споразумима? Оно што је и господин Шутановац споменуо, и ви сте то коментарисали, пре свега очекујемо веће упошљавање наше наменске индустрије. Оно је последњих година, неколико година после једне стагнације, било у константном успону и на вама је један и лак и тежак задатак. Лак је што треба да наставите ту врсту политике, а тежак је задатак заиста што је та врста сарадње јако специфична, јако сложена, а и треба да се сложи низ чинилаца да би се она у потпуности унапредила и била онаква каква ми желимо да буде.

 Са друге стране, неко је поменуо, и то сам желео да поменем, да су после петог октобра највеће донације стигле управо од земаља са којима имамо одличну билатералну војну сарадњу. И господин Вучић када је био потпредседник Владе рекао је нешто што сам коментарисао као храбру и одговорну изјаву, да ни сам док није постао министар одбране није знао колико је значајна билатерална војна сарадња или наше учешће у колективним системима безбедности и колико то у дипломатском смислу утиче на повећање угледа наше земље. Мислим да је заиста добро што је та политика против које су многи били деведесетих данас не само званична државна политика, него, то је данас политика коју заступају све парламентарне странке у Народној скупштини Републике Србије и то је највећа победа те врсте разумне политике.

 Поменуо бих и једну студију УН коју нико није овде поменуо када смо причали о војсци и о томе шта се дешавало последњих двадесетак година. Она указује да су у Европи, а, нажалост, једино на просторима бивше Југославије, вођени етнички сукоби после Другог светског рата, а и у Африци и у Азији након идеолошких сукоба они су замењени етничким сукобима, где су одређени народи постављали питање ко смо ми. Одговоре су тражили у оквиру предака, религије, језика, историје, вредности, обичаја, институције и тако даље, и то је цена изласка из ауторитарног режима у коме се свако сматра подједнако обезвређеним и угњетаваним.

 Добро је што се Србија отрезнила, добро је што се Србија вратила себи, добро је што Србија има цивила као министра одбране, добро је што Србија у потпуности спроводи …

 (Председник: Захваљујем посланиче, потрошили сте време.)

 … завршавам, једну разумну и одговорну политику и све док тако буде имаћете нашу подршку. Хвала вам.

 ПРЕДСЕДНИК: Вера Пауновић. Пријавите се, молим вас.

 ВЕРА ПАУНОВИЋ: Поштована госпођо председавајућа, поштоване колеге народни посланици, поштовани министре и чланови Владе, пред нама се налази неколико међународних споразума које је наше Министарство одбране склопило са одговарајућим ресорним министарствима Руске Федерације, Италије, Пољске, Молдавије и Азербејџана.

 Веома је добро што се овакви споразуми склапају са што више држава у свету, јер то је одраз добро вођене спољне политике и важан показатељ међународног положаја који наша држава и војска уживају. Свакако да је Споразум о војној сарадњи са Русијом за нас од великог значаја, а поставља се питање – зашто један овакав споразум није и раније донет, нарочито ако се има у виду да је држава Србија већ потписала и ратификовала сличне билатералне и мултилатералне споразуме са више држава и међународних организација?

 Потписивањем овог споразума ми у овом пољу сарадње у домену безбедности доследно спроводимо принцип војне неутралности. О користи једног оваквог споразума за нас не треба превише трошити речи. Русија је једна од две светске војне суперсиле, која располаже великим како људским тако и материјалним потенцијалом, што смо се сви могли уверити приликом недавних поплава, када су угроженим житељима Лазаревца и Обреновца први у помоћ прискочили руски специјалци који су претходно за свега један дан прешли раздаљину од преко 1.000 километара. У њихове способности, обученост и професионализам могло се лично уверити хиљаде унесрећених, а путем медија и цела земља и зато сматрам да ми можемо доста добити овим споразумом, нарочито кроз два најважнија правца војне сарадње која су побројана у члановима 2. и 3. Предлога закона о потврђивању Споразума, а то су пре свега**:** међусобно учешће на војним вежбама, размена војних искустава и учешће у настави на конференцијама.

 Наша војска тиме може добити прилику да се упозна са најсавременијим видовима борбеног наоружања и технике, као и са искуствима у решавању најразличитијих кризних изазова који се могу поставити пред војну силу. Додатна предност је та што добар део наоружања система обуке, па и самог начина размишљања, доношења одлуке и менталитета наших старешина потиче или је инспирисано управо са руске стране, па ту постоји једна техничка и људска повезаност која је додатно продубљена везама које су успостављене пруженом помоћи приликом елементарних непогода.

 Сматрам да је неопходно да се што пре потпише и споразум о међусобној размени тајних информација, из члана 6. Споразума, јер живимо у веома нестабилном времену, препуном безбедносних изазова, где од правовременог сазнавања неких од чињеница може зависити више људских живота, а ми смо овакве споразуме већ потписали са једним бројем држава.

 Сматрам да ништа мање значајни нису ни споразуми о сарадњи са Италијом и Пољском, две велике земље чланице НАТО-пакта, које имају значајне војне снаге, односно са Молдавијом и Азербејџаном, јер то су земље сличних карактеристика као и наша и имају сличне проблеме у заштити свог територијалног интегритета.

 Напослетку, Споразум о укидању виза на дипломатске пасоше са Уједињеним Арапским Емиратима свакако треба поздравити и требало би радити на томе да се визе укину и за обичне пасоше, имајући у виду да се број наших грађана који раде и туристички бораве у овој држави из године у годину све више повећава.

 Поштоване даме и господо народни посланици, Посланичка група ПУПС у дану за гласање са задовољством ће подржати предлоге ових споразума, са жељом да почну што пре да се примењују. Хвала на пажњи.(Аплаудирање)

 ПРЕДСЕДАВАЈУЋА: Реч има Нинослав Гирић.

 НИНОСЛАВ ГИРИЋ: Поштована председнице, поштовани чланови Министарства, колегинице и колеге народни посланици, пред нама је сет закона о потврђивању споразума о војној сарадњи и између осталог о потврђивању Споразума између Владе Републике Србије и Владе Руске Федерације.

 Наиме, овај уговор је потписан 13. новембра 2013. године и усвајање наведеног Предлога закона има за основни циљ успостављање свеобухватне сарадње у области одбрамбене и безбедносне политике, затим, војног образовања и обуке, научнотехничке сарадње, сарадње у области војне медицине, као и размени различитих искустава стечених у мировним мисијама широм света.

 Споразум, такође, подразумева веома велики значај у даљем развоју српско-руске сарадње практично у свим областима у којима две пријатељске земље могу да сарађују, а да притом поштују принцип суверенитета и немешања у унутрашња питања. Влада Србије и Влада Руске Федерације овим споразумом ће сарађивати у војној области, при чему ће се поштовати заједнички интереси, уз поштовање међународног права и у складу са принципима Повеље УН, а тиче се равноправности држава, територијалне неповредивости и националног законодавства.

 Наравно, реализацију овог споразума преузеће овлашћени органи, са једне стране, Министарство одбране Републике Србије, а, са друге, Министарство одбране Руске Федерације. Овлашћени органи имају задатак да образују заједничку радну групу ради ефикасније реализације овог споразума, као и одређивање конкретних активности.

 Оно што је битно у овом споразуму, то је да се неће размењивати тајни подаци и службене информације са ограниченим приступом. Поред тога, ниједна од држава у овом споразуму не може уступати податке трећој страни без писмене сагласности или писане сагласности друге стране.

 С обзиром на то да су финансијским планом Министарства одбране Србије предвиђена средства потребна за спровођење овог споразума, додатна финансијска средства нису потребна.

 Мислим да ће гласање за овај сет закона и за овај Предлог закона о војној сарадњи између Владе Републике Србије и Руске Федерације значајно унапредити односе ове две земље и зато позивам све посланичке групе да у дану за гласање подрже овај сет закона. Наравно, Посланичка група СНС подржаће овај сет закона. Захваљујем. (Аплауз)

 ПРЕДСЕДНИК: Реч има Милена Турк. Изволите.

 МИЛЕНА ТУРК: Поштована председнице, даме и господо народни посланици, потписивање ових споразума у области одбране има за циљ унапређење војне сарадње, односно успостављање облика, процедура, принципа који ће их одредити. Циљ је наравно и модернизација Војске Србије, као и побољшање њених функционалних и оперативних капацитета.

 Сарадња ће развијати и предвидела је једну размену искустава која се односе на искуства стечена учешћем у мултинационалним операцијама или искуства везана за безбедносне и оперативне аспекте прикључења ЕУ.

 Споразуми, такође, предвиђају и учешће на разним семинарима, војним вежбама, конгресима. Предвиђене су исто и активности у области војноекономске сарадње, у области војномедицинске и војнообразовне сарадње.

 Када је у питању образовање, навела бих Италију као пример, где је од 2005. године 59 припадника Министарства одбране или Војске Србије учествовало у усавршавању и образовању на високошколским установама у Италији. Са овом праксом се жели наставити када су у питању Италија и Русија, али и остале земље.

 Такође, сарадња која се односи на војномедицински сегмент предвиђа размену лекара. Не морам ни да напомињем колико је то значајно за стицање искустава и усавршавање доктора у овим процесима.

 Сарадња у области одбране је развијена и у успону је, али се овим споразумима продубљује и учвршћује. Србија потписивањем ових споразума показује да жели да преузме своје међународне прихваћене обавезе, показује да жели да допринос да веома важном сегменту, а то је очување мира и безбедности у свету. Ово жели да докаже и учешћем у мировним мисијама, где шаље и ангажује своје војне капацитете и представља своју војску, али на крају крајева и своју земљу, у најбољем могућем светлу, и продубљује билатералну сарадњу.

 У дану за гласање ја ћу, наравно, подржати предлоге ових споразума. Позивам остале посланике да то учине и хвала вам. (Аплауз)

 ПРЕДСЕДНИК: Драган Тодоровић. Изволите.

 ДРАГАН ТОДОРОВИЋ: Поштовани министре, представници министарства, драге колегинице и колеге, као што је малочас колега Чикириз рекао постоје дани када је заиста задовољство бити посланик, један од тих дана, слободно могу да кажем, с обзиром на то да сам већ дужи низ година овде у парламенту, јесте овај дан када је наш парламент у прилици да ратификује неколико споразума из војне области, који ће без сумње допринети побољшању стања наше војске уопште, а посебно војноиндустријског комплекса, који је у претходном периоду, делећи судбину комплетне привреде Србије, доживео веома тешке дане. Имамо тешке моменте.

 Дакле, част ми је и задовољство да данас као представник Покрета социјалиста, као посланик Покрета социјалиста, једне мале партије, могу да изразим свој став по питању неколико споразума из области војно-техничке сарадње са земљама које су данас заиста најбитнији и најрелевантнији фактори на међународно-политичкој сцени и на међународној безбедносној сцени.

 Када то кажем, посебно истичем Споразум Владе Републике Србије и Владе Руске Федерације о војној сарадњи, који је, након, колико сам информисан, скоро двадесетак година непотписивања било каквог споразума први у тој области и који ће допринети заиста продубљивању и учвршћивању нераскидивих веза између Русије и Србије, између наша два пријатељска народа, а посебно између наше две војске које имају апсолутно много додирних тачака и апсолутно много разлога да ту своју сарадњу проширују и продубљују.

 Малочас смо могли да чујемо у парламенту од неких чланова посланичких група, чије представнике данас или у овом моменту не могу да видим, али, ниједног у сали, са жаљењем то морам да констатујем, то није опозиција, то је неозбиљно вршење посланичке функције, да се са подсмехом говори о стању…

 Председник: Извините, морам да вас прекинем, то је право посланика, та да... Немојте да коментаришете понашање других посланика. Изволите.

 ДРАГАН ТОДОРОВИЋ: Такође, моје право је да коментаришем да посланици који су искористили то своје право данас нису ту, иако су малочас веома …

 Председник: Пређите на тему, молим вас, само да не изазивамо реплике. Захваљујем.

 ДРАГАН ТОДОРОВИЋ: Тема јесте војнотехнички споразум између Владе Републике Србије и Владе Руске Федерације, о коме је малочас неко причао са подсмехом. Нажалост, са подсмехом је говорено и о стању у којем се наша војска тренутно налази. Без жеље да омаловажавам нечији рад, заиста некритички се освртати на стање у коме се данас Војска налази, а притом не сагледавати своју личну улогу у свему томе и своју личну одговорност јесте неодговорно, јесте неозбиљно, јесте врло погрешно, што не води ничему, али шта да радимо, свако од нас чини оно што најбоље зна и уме и јавност ће судити о његовом раду и раду свих нас.

 Да се вратимо на онај аспект Споразума о војној сарадњи између две пријатељске земље, с обзиром на то да сам лично члан Управног одбора Међународног фонда јединство православних земаља, с пуним правом могу да кажем и да истекнем да те нераскидиве везе у области вера, у области традиције, у области културе, треба да буду проширене оваквим споразумима, па између осталих и војним споразума.

 Себе не сврставам нити у русофиле, нити у русофобе. Сматрам да сам један од реалних људи. Сматрам да је таква политика, политика реалности једина могућа политика у овом тренутку, када се морамо критички осврнути према свету који нас окружује и када морамо развијати паралелно добре везе и са Истоком и са Западом и, при свему томе, поштовати нову политичку реалност, нову безбедносну реалност која данас у свету постоји.

 Због тога је данас врло значајно да након двадесетак година од када је потписан последњи Споразум о војној сарадњи између Србије и Русије, уважавајући нову политичку реалност и снагу Русије, која је под вођством председника Владимира Путина доживела заиста препород у свим областима, па и у војној области, да поспешимо нашу међусобну сарадњу, како бисмо на тој безбедносној основи могли да искористимо неке прилике и неке потенцијале који ће се отварати и на другим пољима, да не помињем енергетски аспект овог споразума.

 С обзиром на то да је Русија недавно потписала енергетски споразум вредан преко 400 милијарди долара са Кином, с обзиром на то да је Русија финансијер и да ће градити један веома важан енергетски пројекат који ће протицати и пролазити кроз нашу земљу, а то је „Јужни ток“, и овај аспект морамо сагледавати, тако да је веома повољно и веома добро што се оваквим споразумима, које ћемо данас или ових дана ратификовати у дану за гласање, учвршћује и тај облик сарадње.

 Чак и једна велика Немачка која је схватила нову реалност, данас је усвојила или данас у својој пракси, у свом језику има један нови израз који се може превести као – они који разумеју Русију, „Russland verstehen“. Они који разумеју Русију у Немачкој су с поштовањем, односећи се према руским интересима, прихватили реалност и нису желели да уђу у било какав облик конфликта са потенцијално највећом силом у Европи, а можда и у свету, нису желели да наседну на неке замке које су се пред њих постављале и схватили су реалност, схватили су и разумели су Русију. Да је тако, показује и пример да овде и код нас у Србији постоје они који су почели да разумевају Русију, па је, рецимо, један од оних који су се највише прокламовали и промовисали као критизери онога што Русија ради, Млађан Динкић, данас разумео Русију па се запослио у „Сбербанци“. Нажалост, то је обезглавило његове дојучерашње прве сараднике који сада безглаво тумарају Србијом, не знају где ће, они не разумеју Русију, не разумеју нову политичку реалност, па се, ето, дешава да појединци, као што је неки председник општине Димитровграду, општужују посланике из овог парламента да им киднапују одборнике, што сам, ето, у својој политичкој каријери доживео јуче, а да нико није реаговао.

 Међутим, да се вратимо на тему.

 Председник: Знали сте да ћу вас прекинути.

 ДРАГАН ТОДОРОВИЋ: Да, па сам вас предухитрио. Дакле, да се вратим на тему, заиста је добар пример сарадње између Руске Владе и наше Владе, али као што сам већ истакао наша политика се не темељи само на сарадњи са једном светском силом, наша безбедносна, спољна политика се темељи на сарадњи са свима. У том смислу нећемо негирати, нећемо омаловажавати нити утицај Националне гарде Охаја која је, рецимо, допринела да се обнове неки објекти у Србији, нећемо запоставити ни сарадњу са тим структурама из света.

 Али, још једном, уз жељу да се што више и што боље Србија организује на начин какав се реорганизовала Русија, ја, Покрет социјалиста и Посланички клуб СНС гласаћемо за овај предложени споразум. Хвала.(Аплауз)

 ПРЕДСЕДНИК: Посланик Зоран Живковић. Изволите.

 ЗОРАН ЖИВКОВИЋ: Наравно да ћу и ја гласати за овај предлог одлука закона или како се већ зову, зато што је то потпуно природно да војска има своју сарадњу са другим државама и, пошто видим да је то најмање била тема да и ја будем мало у том маниру, наравно, да то јесте наставак политике која је почела да се води у овој држави након 5. октобра 2000. године и јако ми је драго што су то приметиле и неке колеге из СПС, надам се и неки други. То је била једна нормална, здрава политика, која је тада имала велике противнике, пуно ружних речи је изречено на предлог да се учествује у мировним мисијама, да се уђе у „Партнерство за мир“, да се прави било каква сарадња са било ким ко није, наводно, нама нека братска или пријатељска земља.

 Јако је добро што је тај процес промена, опамећивања, схватања нове политичке реалности дошао до тога да данас у парламенту стварно немамо ниједну странку која је против тога. То није разлог за неко велико весеље нити за ликовање, било нас који смо започели ту политику, било оних који су је спроводили до данашњег дана. То је, напросто, нормална ствар.

 Мислим да је то добро, да и у другим областима као што је то у области Војске, односно војне дипломатије, односно војне сарадње прихватимо неке нормалне вредности које су такве какве јесу на целој кугли земаљској и нема потребе да тражимо неки наш, посебан, начин да будемо посебни по сваку цену, јер то нам никада није донело ништа добро.

 Наравно да је добро и то што се укидају визе за носиоце дипломатских и службених пасоша, и са Емиратима, не верујем да ће ту бити неке велике размене и путовања, али, наравно да је то добра вест.

 Оно што није добро и што мислим да је једна новина која треба да се примети данас у парламенту, а тиче се Војске, то је насловна страна једних дневних новина, где пише – „Сад и њих прислушкују“. Говори се о прислушкивању са америчке стране председника Владе и министра иностраних послова, али оно што је проблем и везано је за ову тачку, то је да пише да то тврди извор „Блица“ из војне безбедности.

 То је први пут, не знам да ли је то тачно, наравно, да се помиње било какав извор из војне безбедности. Ми смо били сведоци ранијих година, па и дан-данас, да из БИА, из полиције, то цури као шупља шерпа, али никад, колико се сећам, а богами пратим јако дуго ту област, није се десило да неко помене војну безбедност као извор за било коју „рекла-казала“ информацију. Зато сам сигуран да ће министар, заједно са својим сарадницима, да учини све да кроз једну интерну анализу и истрагу утврде да ли ту има нечег што је тачно и, наравно, да ти сносе одговорност коју би требало.

 И на крају, око ових акумулатора. Стварно се надам да акумулаторе, који су, колико сам чуо, вредности око 80.000 евра, треба да добијемо од некога, неозбиљно је за једну војску, да своју борбену готовост гради на поклонима, макар да су они дошли из најпријатељскије земље – има пуно других ствари које би неко могао да нам поклони, али мислим да, говорим без злих намера, јер ако су проблем процедуре, не верујем да је проблем 80.000 евра, мислим да треба променити процедуре, тако да због два акумулатора који су безначајно вредни да доводимо у питање сигурност нашег неба. Хвала.

 ПРЕДСЕДНИК: Да ли неко још по члану 96. жели да се јави и да искористи своје право. Нико.

 Дајем реч, могу рећи, завршну, министру Гашићу. Изволите.

 БРАТИСЛАВ ГАШИЋ: Захваљујем. Госпођо председавајућа, даме и господо народни посланици, у праву сте, није Војсци Србије проблем тих 87.000 евра, ми их имамо планираних у нашем плану јавних набавки за 2014. годину, имамо их и у финансијском плану. Међутим, процедуре које имамо и од стране Руске Федерације, а у нашем законодавству, јесу проблем и оне трају јако дуго, такође, процедуре у самом „Рособоронекспорту“ је таква да ми то не можемо да добијемо за наредна три до четири месеца.

 Да би то, и све те процедуре прескочили, сматрам да ово што је министар одбране Руске Федерације учинио и њихов председник, као један велики пријатељски гест. Не ради се ни о финансијама, просто, сматрам да је то њихов велики гест и да је то оно што градимо са свим нашим партнерима у свету, па, наравно, и са Руском Федерацијом један добар пријатељски однос и сарадњу двају војски.

 Што се тиче овога што сте ви данас рекли да је у том дневном листу наведено и Витали Чуркин је скоро изјавио да и њега прислушкују, па није чудно онда што такве информације излазе и у нашим дневним листовима, нећу да тврдим да је то истина, и не ради се о људима који су сада у Војнобезбедносној агенцији, ради се о људима који су доскоро, до 2012. Године, били директори неких агенција, који су, нажалост, почели да се баве и наставили да се баве тим, таквим, радом, а пре свега давање информација новинарима које често буду и непроверене. Апсолутно ми пратимо све то, ко је тај ко се тако труди да стално и здушно буде мало, мало са неким информацијама које су везане за Војску и за такве ствари.

 Молим вас да због свега осталог не излазимо и не улазимо дубље у анализу свега тога. У сваком случају, мени је јако драго, ево, по други пут сви закони које Министарство одбране и Војска Србије предлажу добијају једну апсолутну сагласност свих посланичких група, тако да је то за мене, као министра одбране, јако значајно и јако битно, а наравно и за Војску Србије. Хвала вам пуно.

 ПРЕДСЕДНИК: Хвала. Захваљујем министру Братиславу Гашићу.

 Закључујем заједнички јединствени претрес са предлозима закона из тачака 4, 5, 6, 7, 8, 9. и 10. дневног реда. Министре, ви сте ваш део посла завршили. Хвала вам.

 Сагласно одлуци Народне скупштине да се обави заједнички јединствени претрес о предлозима одлука под тачкама 11, 12, 13. и 14. дневног реда, а пре отварања заједничког јединственог претреса, подсећам вас да, према члану 192, а сходно члану 97. Пословника Народне скупштине, укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика, чланова посланичке групе.

 Молим посланичке групе уколико то већ нису учиниле да одмах поднесу пријаве за реч, са редоследом народних посланика.

 Сагласно члану 192. став 3. и сходно члану 157. став 2. Пословника Народне скупштине, отварам заједнички јединствени претрес о**:** Предлогу одлуке о избору чланова Комисије за контролу извршења кривичних санкција; Предлогу одлуке о престанку функције јавног тужиоца у Основном јавном тужилаштву у Лесковцу; Предлогу одлуке о допуни Одлуке о утврђивању састава сталних делегација Народне скупштине Републике Србије у међународним парламентарним институцијама и Предлогу одлуке о допуни Одлуке о именовању шефова сталних делегација Народне скупштине Републике Србије у међународним парламентарним институцијама.

 Прелазимо на заједнички јединствени претрес предлога одлука из 11, 12, 13. и 14. тачке дневног реда – Предлог одлуке о избору чланова Комисије за контролу извршења кривичних санкција**;** Предлог одлуке о престанку функције јавног тужиоца у Основном јавном тужилаштву у Лесковцу**;** Предлог одлуке о допуни Одлуке о утврђивању састава сталних делегација Народне скупштине Републике Србије у међународним парламентарним институцијама и Предлог одлуке о допуни Одлуке о именовању шефова сталних делегација Народне скупштине РЕПУБЛИКЕ СРБИЈЕ у међународним парламентарним институцијама

 Да ли предлагач или представник предлагача желе реч? (Не.)

 Да ли председници, односно представници посланичких група желе реч? (Не)

 Народни посланици? (Не)

 Пошто на листама посланичких група више нема пријављених за реч, закључујем заједнички јединствени претрес о предлозима одлука по тачкама 11. до 14 дневног реда.

 Уједно вас обавештавам да је наставак седнице сутра у 12.30 часова. Мора да прође 24 сата од расправе о амандманима, а претходно имамо обавештење и питања, па у у 12.30 часова, молим вас.

 (Седница је прекинута у 15.50 часова.)